text:
Kralendijk – Resientemente Tourism Corporation Bonaire (TCB) a kompletá un ‘sales blitz’ na Oropa kual tabatin enfoke riba e dos merkadonan mas importante kual ta Hulanda i Bélgika. Komo parti di e siklo di planifikashon 2022, TCB a bishitá e partnernan den turismo di mas importante den e merkado. E ‘sales blitz’ a tuma luga di 2 pa 6 di òugùstus 2021.
E meta di e seri di reunionnan tabata pa komprondé mihó e produkshon aktual premirá pa Boneiru, resultadonan di funshonamentu, strategíanan implementá di kooperativonan i oportunidatnan pa koleborashon. Tambe TCB a tuma tempu pa komparti e detayenan di ‘Tourism recovery plan’ i nos vishon di turismo pa futuro. Segun TCB su CEO, Miles Mercera “Nos ta den e fase di komienso di nos enfoke nobo pa reposishoná Boneiru i nos ta konsiente ku nos no por hasi esaki nos so, nos mester pa nos partnernan den merkado kompronde nos enfoke basá riba balor i vishon pa por kontinuá.”
TCB a tuma oportunidat pa komparti e último desaroyonan riba nos isla manera e estudio di kambernan disponibel. TCB a reuní ku e siguiente partnernan durante e siman, TUI Netherlands, KLM, DuikenInBeeld.tv, Avila Reizen, Reismedia Group, Live2Travel, TravelWorld, TravelPro, TravMedia, Duiken, Bon Travel pa nombra algun.
TCB lo kontinuá ku e tipo di reunionnan aki den futuro ku un enfoke riba e merkadonan mas importante pa Boneiru. TCB ta antisipá un temporada fuerte di wenter for di nos merkado Oropeo komo parti di nos ‘Tourism Recovery plan’.
Lesa tambe:
- Kuater grupo di mucha a sali pa Paraguay pa kompetí den Consejo Sudamericano de Deporte Consude
- Solamente por pasa angua kontra Korona ku sita
- Gang di arte: un trayekto artístiko pa hobennan lokal
- CBS: porsentahe di poblashon di Boneiru ku ta bou di e nivel di pobresa nashonal ta birando ménos
- Despues di un búskeda polis i wardakosta a haña dos persona di edat ku tabata perdí


c: text/html

text:
WILLEMSTAD- 12 di desèmber 2017 – E último siman di novèmber, Ofisina di Turismo di Kòrsou (CTB) a rekonosé partnernan stratégiko den merkado di Brazil. Esaki ta e di dos aña konsekutivo ku ta otorgá e rekonosementu aki na tur instansia i kompania ku a aportá na kresementu di Kòrsou den merkado di Brazil durante e aña koriente. Den representashon di Minister di Desaroyo Ekonómiko, Dr. Steven Martina, sr. Sharlon Melfor i sr. Irving Moeniralam a partisipá na e evento. Tambe tabata presente direktor di Curaçao Airport Holding, sr. Wilhelmus Ignacio i CTB su Gerente di Merkadeo pa Sur Amérika, sr. Muryad de Bruin.
Durante di e evento por a konta ku presensia di mayorista, aerolínea, personahenan públiko i medionan di komunikashon. Sin ayudo di e partnernan stratégiko aki den merkado di Brazil lo tabata imposibel pa ehekutá e plan di merkadeo i promoshon pa 2017.
E aña aki a duna rekonosementu den e kategoria di mayorista na CVC, Flytour, Orinter i Schultz Turismo. Den e kategoria di aerolínea a rekonosé: American Airlines, Avianca i Copa Airlines. Komo Komunikadó di Aña a keda skohé Amaury Junior, Marcelo Adnet i David Brasil. Tambe CTB a rekonosé tur radio, korant i televishon ku a sostené e diferente kampañanan publisitario. Entre nan, korantnan A Crítica, Mercado & Eventos, O Estadão de São Paulo, Panrotas i Zero Hora. Kanal di televishon, Globosat i kompania di produkshon Flix Media. Radionan, Alpha FM, CBN Amazonia, Itatiaia i Diario FM tambe a risibí un rekonosementu. Ademas di e kategorianan menshoná, CTB a rekonosé partnernan den prensa i social media influencers; Record TV, Qual Viagem (revista), Juju na Trip (blog), Fantrip (blog) i Melhores Destinos (blog).
Pa 2018, CTB lo kontinuá ku mas promoshon di Kòrsou na Brazil ku sosten di tur e partnernan stratégiko.

robotstxt: allowed

filter: keep


text:
Join show hosts Kareline vd Linden y Darysse Croes hunto cu nos invitado Sanju Luidens- Daryanani ariba e topico di "Rebuilding life after loss"
Sanju ta CMO na Aruba Tourism Authority y perde su casa den un acidente na 2017. Despues di suceso aki Sanju a wordo enfrenta cu un perdida traumatico y mester a siña crea su bida back di nobo, alavez percura pa su yuinan, trabou, bida diario y mucho mas.
Nos a puntra Sanju dicon nos mester papia di perdida y momento nan dificil y Sanju a splica nos cu den bida tin hopi forma di perdida. No tin solamente perdida di un hende pero tambe den caso di divorcio, di aging, retirement, ora nos yuinan bay afo, ora di malesa - tin hopi forma di perdida y nos mester ta mas habri pa cu esaki. Nos a puntra Sanju con bo por "cope" cu e perdida nan aki: Sanju a splica
1. Pidi ayudo - hende nan rond cu bo por yuda bo cu pregunta nan cu bo tin
2. Lean riba e sosten di bo famia y amigonan
3. Buscka ayudo profesional
Na banda di esaki Sanju a splica cu tin biaha ora nos perde un hende nos tin miedo di lubida e persona of otro hende tin miedo di papia di e persona. Sanju ta splica cu ta ok papia di cosnan bunita di e persona pa asina bo ta mantene nan recuerdo nan bibo y aunke tur hende ta diferente pe e semper kier papia di cosnan bunita di su casa.
Tambe nos a puntra Sanju ki tip e tin pa nos "rebuild" nos bida back ora nos pasa di perdida
1. Sera cosnan logistacamente (regla e papel nan cu mester, sera recuerdo pero si parti )
2. Traha bo bida moving forward
3. Buska otro interes
4. Bay na bo safe zone
5. Cuida bo mes
6. Yuda otro - Wisters - Widow & Sisters - cu ta duna sosten na otro nan cu a perde nan casa
7. Sea consciente cu bida ta fragil
8. Papia cu otro hende - uit bo mes
9. Busca momento nan spiritual - manera yoga, meditation pa yuda bo maneha bo ansiedad
Tune in y haya sa mas! y haya mas tip con bo por rebuild bo bida despues di perdida y con nos por duna mas sosten na otro
Pa mas informacion di Sanju:
https://www.facebook.com/sanju.luidens
Pa mas informacion di nos sponsors bishita:
Digicel: https://www.digicelgroup.com/aw/en.html
CMB: https://cmbnv.com


text:
ORANJESTAD: Parlamentario Aquannette Gunn a manda un carta cu cantidad di pregunta dirigi na e minister encarga cu Labor, Energia y Integracion sr. Glenbert tocante dos biahe di trabou realisa recientemente pa Washington DC y Ecuador. Prome cu e biahenan aki e mandatario a informa cu lo bay sondea e posibilidad pa por haya heavy fuel oil (HFO) na un prijs mas bentahoso pa WEB Aruba NV.
Parlamentario Gunn ta desea di ricibi contesta di cuanto persona a acompaña e minister durante ambos biahe y den cuadro di ki experticio nan a asesora minister den e biahenan aki.
Mirando cu ingenieronan experto a informa cu e HFO cu e mandatario lo kier busca for di Venezuela como ta uno di menos calidad, parlamentario Aquannette Gunn kier sa di minister Croes por garantiza cu e HFO lo ta adecua pa uza den WEB Aruba NV.
Desde 10 di oktober 2022, WEB Aruba N.V. a informa cu a haya oportuno pa hedge na $77 pa bari, parlamentario Gunn ta desea pa minister informa parlamento tocante e tipo di hedging cu segun e director di WEB Aruba N.V. ta uno flexibel y si e mandatario por comparti cu Parlamento e articulo den e acuerdo di hedging unda ta ratifica e flexibilidad di dicho seguro.
Minister Croes a elabora cu durante su estadia na Ecuador a bin cu e proposicion pa “Flotas Petroleras de Ecuador” (FLOPEC) uza Aruba como nan base logistico (hub) pa distribucion di petroleo den region. Parlamentario Gunn ta desea pa Minister por informa Parlamento di e grado di optimismo cu e tin pa logra convence e ehecutivonan di FLOPEC pa haci uzo di e tankinan riba tereno di RDA y finalmente si e mandatario por informa Parlamento cua islanan of paisnan den region ta cumpra petroleo for di Ecuador y di cual Ecuador lo por distribui e petroleo haciendo uzo di e base logistico di nos isla.


text:
E siman aki, durante un bunita ceremonia e rotonde entre Horacio Oduber Hospital y Alhambra Casino a wordo inaugura y dedica oficialmente na Alex Nieuwmeyer (den feliz memoria).
Presente pa e occasion special aki tawata su señora Barbara Nieuwmeyer, yiunan Jessica, Zoe, su nieto, miembronan di famia como tambe su famia di Divi Resorts y amistadnan. Tambe tawata presente, Minister di Turismo, Salubridad Publico y Deporte demisionario Dangui Oduber, CEO di A.T.A. Ronella Croes, y staff y team di Divi ResortsDen su discurso, Ronella Croes a comparti cu Alex Nieuwmeyer sigur a laga su pasonan visibel riba nos isla.
Despues cu Alex a studia hotel management na Hulanda, el a inicia su carera interesante na Merca unda el a traha pa varios propiedadnan di Sheraton den F & B pero tambe den management, entre otro na Boston, Los Angeles y tambe na Montreal – Canada.
El a asumi e rol di Vice Presidente di F & B pa e prestigioso Bally’s na Las Vegas, Nevada na Merca y djey su ultimo funccion tawata na New York cu e cadena di Doral Hotels.Di eynan Alex a yega Aruba y esey tawata 27 aña pasa y el a cuminsa guia e exitoso cadena di hotelnan di Divi.
Sra. Croes a sigui bisa cu, Alex tawata un hotelero y lider bon respeta. No solamente na Aruba pero tambe na Norte America, Europa y Latino America. El a kere fuertemente den Aruba su forsa y den nos potencial como un destinacion di turismo di nivel halto.
Semper el a percura pa e promesa di e producto di Divi y su team wordo cumpli cual ta; entrega un servicio di balor y di calidad halto. E tawata conoci pa tin confiansa completo den su ekipo di Divi y semper e tawata inspira su coleganan pa nan sobresali den loke nan ta haci.
Tambe e tawata percura pa Arubianonan wordo promovi den puestonan halto y clave den liderazgo y posicionnan di management dentro di Divi Resorts.Mientrastanto e nomber di Divi a bira mas fuerte y e tawata evolucionando di un European Plan (EP) pa uno cu ta ofrece e producto All-Inclusive y Time share tambe.
Tur esaki cu un reputacion solido entre e socionan, Tour Operadornan y Conseheronan di Biahe. E exito aki ta tributo na Alex y su team cu el a forma pa desaroya esaki hunto cu n’e. Y manera semper, Alex tawata un mentor pa hopi di nos laborando den e industria di turismo.
El a duna su apoyo den e esfuersonan pa mercadea Aruba na Norte America, Europa y Latino America. Bao su guia a logra exitosamente pa atrae vuelonan directo cu VING for di Suecia y cu TUI for di Reinonan Uni pa Aruba.
Pa Aruba mes Alex tawata un colaborador grandi pa loke ta trata eventonan internacional di turismo, loke ta haci’e un persona berdaderamente inolvidabel. Alex y su ekipo realmente a sobresali den e eventonan di Divi y hopi biaha e tawata e prome pa introduci un concepto of idea nobo pa Aruba.
Den su tempo liber e tawata gusta hunga golf loke a percura tambe cu pa medio di su pasion pa e deporte e tabata confia cu pa medio di golf Aruba por atrae bishitantenan afluente y asina el a host algun di e miho eventonan di golf pa Aruba.
Ademas e tawata un gran promotor tras di eventonan manera Beach Tennis, Aruba Art Fair y el a organiza eventonan increibel manera y prome evento culinario pop-up ‘Micheline’ den e area di Caribe na 2019, cual tawata un exito rotundo.
Na aña 2017 Alex a forma parti activamente di e Hunta di Supervision di Aruba Tourism Authority te cu dia 31 di maart 2021. Alex a atende su ultimo reunion dia 25 di maart y e tawata hopi activo como miembro: semper tur hende por a conta riba dje, tumando su tempo pa revisa asuntonan di e Hunta di Supervision, dunando e miho di su mes cu semper tey pa yuda tur hende!
Alex a laga un conexion profundo, profesional y personal atras cu tur esnan cu tawata conoce: semper e tawata cla pa guia y pa duna conseho. Manera e dicho ta bisa: “E tawata un shon di hende” cu tawata stima su Aruba masha hopi mes!
Cu e inauguracion di e rotonde Ronella Croes a comparti un bunita quote: “Circulo, manera nos alma, no tin fin. E ta bay rond y e ta sigui bay rond sin stop.” -Ralph Waldo Emerson —Alex su persona a toca hopi hende y e ta sigui biba den nos comunidad pa medio di su bondad, guia y amistad infinito cu el a comparti. Su alcance ta infinito manera e rotonde cual circulo tampoco tin un fin.


text:
Diabierna ultimo Colegio San Augustin a organisa un excursion pa su alumnonan. E excursion aki a tuma luga den Parke Arikok, caminda cu e alumnonan a ricibi un splicacion amplio di e flora y e fauna di e Parke.
Na final e alumnonan mester a contesta un quiz basa riba tur e informacion cu nan a ricibi di e Park Rangers. Esaki ta en conexion cu e materianan Natuur & Techniek y Biologie.
Colegio San Augustin kier a manda un palabra di gradicimento na Parke Arikok y na e Park Rangers pa guia nan durante e dia aki.


text:
ORANJESTAD – Colegio EPI ta organisa diabierna 13 di maart su anochi di informacion 2020 caminda lo duna informacion valioso na tur studiante di scolnan secundario. E anochi di informacion lo tuma lugar di 5:30 p.m. pa 8:00 p.m. den e Auditorium di Colegio EPI, caminda cu lo tin varios booth di informacion di e diferente opleiding/formacionnan cu EPI ta ofrece.
Ademas cada unidad lo tin nan presentacion individual cu ta parti den dos sesion, esta di 6.00 p.m. pa 6.45 p.m. y di 7.00 p.m. pa 7.45 p.m. den e siguiente localidad:
Unidad C&T: lokaal CT10
Unidad H&T: lokaal CT11
Unidad S&S: lokaal CT 12
Unidad Economia: lokaal CT13
E entradanan pa e anochi aki lo ta GATE 10 ( banda di MC Donald’s) y GATE 9 (dilanti Prinses Amalia Basisschool).
Meta principal di e anochi di informacion ta pa informa studiantenan di scolnan secundario EPB, MAVO y HAVO tocante e opleidingnan/formacionnan cu tin na Colegio EPI y kico ta e rekisitonan di admision. Ta importante pa tene na cuenta cu pa wordo acepta pa un opleiding mester cumpli cu e profiel cu e opleiding ta exigi. Colegio EPI ta encurasha mayornan tambe pa bin cu nan yiunan pa asina duna guia y sosten den nan decision pa scoge un estudio.
Ora un studiante caba Colegio EPI e ta un profesional riba nivel intermedio (MBO). Hopi studiante ta dicidi cu nan kier sigui studia despues riba nivel HBO. Durante e anochi aki e studiante por haya mas informacion tocante esaki y tambe lo tin oportunidad di papia cu studiantenan actual di Colegio EPI y nan experencia na scol.
Pa e studiante cu ainda no ta sigur den cua ramo e kier sigui studia den futuro, Colegio EPI ta encurash’e pa pasa bishita tur e boothnan presente pa asina e por haya informacion di tur opcion cu Colegio EPI ta brinda
Pa mas informacion di e anochi di informacion, un mapa di e campus y Colegio EPI en general por bishita e website na www.epiaruba.com.


text:
Proximo Conseho di Minister lo tuma luga na San Nicolas
ORANJESTAD-Prome Minister Evelyn Wever-Croes a reuni cu e presidente nobo di San Nicolas Business Association (SNBA), sr. Errol de Freitas riba diferente tema di interes comun. Prome Minister a indica cu desde inicio di Gabinete Wever-Croes e contacto cu SNBA tabata uno riba un base regular, mirando cu SNBA ta un partner importante y strategico pa loke ta trata desaroyo di San Nicolas. Un di e temanan cu a wordo trata durante e reunion tabata e peticion di SNBA pa tene e siguiente Conseho di Minister na San Nicolas. Esaki segun Prome Minister ya caba tabata riba agenda pa comienso di December 2022.
Durante e gobernacion di Gabinete Wever-Croes I y II, varios reunion di Conseho di Minister a wordo teni caba na San Nicolas. Durante e reunionnan aki, inversionistanan ta duna un presentacion na e ministernan presente riba nan interes y plannan pa inverti den San Nicolas. Tambe ta indica e tipo di ayudo cu ta rekeri di gobierno y ta delibera cu SNBA riba aspectonan importante pa nan, pa yuda e desaroyo di San Nicolas.
Presidente di SNBA, sr. Errol de Freitas
Sr. Errol de Freitas a tuma e oportunidad pa gradici Prome Minister pa e atencion cu e tin pa cu SNBA. Segun sr. de Freitas, esaki ta pone miembronan di SNBA sinti nan mes comfortabel cu gobierno tin interes pa papia y dialoga riba oportunidadnan di desaroyo pa San Nicolas.
Sr. de Freitas a indica cu e reunion a bay den bon ambiente y a bay di acuerdo pa tene e siguiente reunion di Conseho di Minister na San Nicolas. Esaki ta brinda e oportunidad pa yega mas cerca di decisionnan pa loke ta trata proyectonann cu ta den proceso, cu falta pa termina y esunnan na caminda. SNBA a haci e peticion na Prome Minister pa invita e departamentonan di gobierno concerni cu desaroyo pa ta presente durante e reunion.
Pa conclui, Sr de Freitas a expresa di ta optimista pa e futuro desaroyo di San Nicolas. Prome Minister tambe a expresa cu e tabata un bon reunion y cu gobierno lo sigui traha hunto cu SNBA pa logra e desaroyo cu ta buscando den San Nicolas.


text:
ORANJESTAD – Recientemente durante un reunion sumamente interesante a logra delinea varios idea cu director di CEDE Aruba, Daniel Tecklenborg a trecedilanti. Conhuntamente cu e ideanan di Minsterio di Husticia y Asuntonan Social, a mira cu tin hopi ambicionpa loke ta trata e plan di recuperacion di nos centro di barionan, y asina crea un empuhe positivo den e area social den nos comunidad.
Minister Rocco Tjon a splica cu hopi informacion importantea bin dilanti, y loke ta haci e empuhe social un necesidad, ta e gran cantidad di muchanan cu ta pasa tempo nan so na cas sin ningun tipo di estimulo como tambe e nivel halto di “drop outs”, unda cu hobennan no ta logra caba scol. E mandatario a splica cu a base di e ideanan intercambia durante e reunion aki, por cuminsa explora iniciativanan pa combati e puntonanmenciona, y asina mehora e sosten cu por wordo brinda na nosmuchanan.
CEDE Aruba ta conta cu recursonan internacional pa asinapromove y sostene desaroyonan sostenibel sea directamente of indirectamente. Remarcabel ta e relacion special cu tin entre gobierno di Aruba, CEDE Aruba y Gobierno di reinoHulandes, caminda ta existi un protocol unicamente entre etres socionan aki den reino pa por crea proyectonan y bin cu iniciativanan pa haci uso di e fondonan aloca, danki nafondonan internacional.
Por ultimo e mandatario a signala cu conhuntamente cu Ministerio di Husticia y Asuntonan Social, lo explora tur manera posibel pa haci uzo e di e fondonan aki, y asinapromove y mehora e ayudo y sosten na nos comunidad, enespecialmente nos hobennan.


text:
Aktual
Seminario eksitoso tokante Diálogo Sosial den kuadro di e selebrashon di dies aña di eksistensia di e Ordenansa di GOA
Un desaroyo sosialekonómiko duradero di Kòrsou ta eksigí diálogo sosial i kooperashon riba tur nivel
SER ta konsehá riba proposishon pa oumentá suèldu mínimo
WILLEMSTAD, 15 di novèmber 2022 – Konseho Sosial Ekonómiko (SER) a emití awe su konseho na Minister di Desaroyo Sosial, Labor i Bienestar (SOAW) señora mr. Ruthmilda Larmonie-Cecilia riba e proposishon pa un oumento di salario mínimo legal. E konseho aki a ser aprobá den e reunion plenario di SER, ku a tuma lugá djabièrnè 11 di novèmber último.
Koordinador residente interino di Nashonnan Uní di bishita di kortesia na SER
WILLEMSTAD, 28 di sèptèmber 2022 – E koordinador residente interino di Nashonnan Uní pa Karibe di abla ingles i ulandes, sr. Dennis Zulu, nativo di Zambia, awe mainta a hasi un bishita di kortesia na Konseho Sosial Ekonómiko (SER)
SER ta hisa bandera kolorido di SDG’s
WILLEMSTAD, 23 di sèptèmber 2022 – Konseho Sosial Ekonómiko (SER) awe a hisa e bandera kolorido di e Ophetivonan di Desaroyo Sostenibel (Sustainable Development Goals, SDG’s)
SER ta konsehá riba proposishon pa bin ku regulashon mas stringente riba sektor di loteria
WILLEMSTAD, 21 di sèptèmber 2022 – Djamars, dia 20 di sèptèmber último, Konseho Sosial Ekonómiko (SER), riba petishon di Minister di Finansa, a saka un konseho riba e proposishon pa bini ku algun modifikashon den dekretonan gubernamental ku tin provishonnan pa regulá e sektor di loteria na Kòrsou i ku tin nan base den e Ordenansa riba Loteria di 1909 (P.B. 1965, no. 85)
SER ta konsiderá hasi un estudio riba impakto di imigrashon riba merkado laboral
Identifiká reto- i oportunidatnan
SER ta konsehá riba e proposishon di lei pa un redukshon adishonal di 10% riba e Lei di AOV i AWW pa personanan no-residente
E medida mester sania e fondo di penshun strukturalmentu i garantisá penshun
SER ta risibí informashon riba ròl di PAHO den reformanan den sistema di salubridat públiko
Ta rekerí partisipashon di tur interlokutor sosial pa apoyo i un implementashon efektivo
Minister di GMN ta splika proposishon pa redusí pakete di BVZ den SER
WILLEMSTAD, 3 di yüni 2022 – Durante un reunion preparatorio ekstraordinario, spesialmente konvoká pa Konseho Sosial Ekonómiko (SER), ku a tuma lugá 3 di yüni 2022, Minister di Salubridat Públiko, Medio Ambiente y Naturalesa (GMN) sra. Dorothy Pietersz-Janga, huntu ku su asesornan, riba invitashon di SER, a duna un splikashon riba e proyekto di e dekreto gubernamental konteniendo medidanan pa redusí gastunan den e Fondo di Seguro Básiko BVZ, ku a ser presentá na SER pa konseho
SER ta asosiá su mes na e inisiativa di Pakto Mundial (Global Deal)
WILLEMSTAD, 11 di mei 2022 – Na inisio di luna di mei aki, Konseho Sosial Ekonómiko (SER) di Kòrsou ofisialmente a bira sosio di e Pakto Mundial (Global Deal), un inisiativa di múltiple partinan den mundu interesá den e konsepto di Diálogo Sosial i kresementu inklusivo – un asosiashon internashonal di gobièrnunan, empresanan, sindikatonan, sosiedat sivil i otro organisashonnan.
Ta yama miembronan nobo di SER bon biní
WILLEMSTAD, 20 di aprel 2022 – Durante un reunion ekstraordinario di Konseho Sosial Ekonómiko (SER) di Kòrsou, ku a ser konvoká spesialmente pa e okashon i ku a tuma lugá djaweps dia 14 di aprel 2022 den La Belle Alliance na Avila Beach Hotel, a sera konosí ku e miembronan, resientemente nombrá i nan suplentenan.
Minister di Finansas ta hiba interkambio ku SER riba implementashon di Pakete di País i Programa di Gobernashon 2022-2025
Riba invitashon di Konseho Sosial Ekonómiko (SER), Minister di Finansa sr. Javier Silvania, a reuní djabièrnè 18 di mart 2022 ku vários miembro di SER pa interkambiá punto di bista riba e implementashon di Pakete di País i e Programa di Gobernashon pa e periodo 2022-2025
Reunion introduktorio entre SER i FTAC
Willemstad, 20 di febrüari 2022 – Saliendo for di e nesesidat mutuo di sigui amplia kontaktonan i establesé formanan di kooperashon nobo riba nivel institushonal ku órganonan di supervishon i di asesoria, a tuma lugá, djabièrnè dia 18 de febrüari 2022, un promé reunion introduktorio entre Konseho Sosial Ekonómiko (SER) di Kòrsou i e Outoridat di Komersio Hustu (Fair Trade Authority Curaçao, FTAC)
SER ta sigui lansamentu di instrumento di ILO pa outo- evaluashon
WILLEMSTAD/GINEBRA, 15 di novèmber 2021 – E Organisashon Internashonal di Labor (ILO) a lansa awe e instrumento pa outo-evaluashon (SAM-SDI) ku anteriormente nan a anunsiá, pa yuda nan estadonan miembro mehorá efektividat i inklusividat di nan institutonan nashonal di diálogo sosial, manera SER
‘MAS KONSIENTISASHON PA VIOLENSIA I INTIMIDASHON NA BOKA DI TRABOU’
Violensia, tèrmentu i intimidashon (seksual) ta trese un problema na trabou i den sírkulo di trabou. Aunke ta falta sifranan eksakto, e kerensia ta ku na un dado momentu un porsentahe, ku bo no por ignorá, di e forsa laboral di Kòrsou, lo enkontrá violensia i intimidashon (seksual) na boka di trabou.
Presidente di Parlamento ta sera konosí ku SER
Willemstad, 22 di òktober 2021 – Presidente di Parlamento señora Charetti America-Francisca (MFK) a hasi awe mainta un bishita di kortesia na Konseho Sosial Ekonómiko (SER)
Interkambio di pensamentu fruktífero entre presidentenan di SER i Cft
Señor John Jacobs, presidente den funshon di Konseho Sosial Ekonómiko (SER), tabatin un reunion djaluna 28 di yüni 2021 ku e presidente di e Kolegio di supervishon finansiero (Cft) prof. dr. Raymond Gradus
Reunion virtual di SG-nan interino di AICESIS
Riba 8 di yüni 2020 a tuma lugá un reunion virtual kaminda e sekretarionan general di AICESIS, e asosiashon internashonal di konsehonan sosialekonómiko i institutonan similar a partisipá
COVID-19 i e Mundo di Trabou: “Efektonan i Reakshonnan’
Resientemente, e Organisashon Internashonal di Labor (ILO) a saka un nota ku e título ariba menshoná.
Tayer tokante partisipashon di empleado públiko dor di CAOP den koperashon ku CGOA
Riba djaweps 5 di desèmber 2019, e organisashon, Centrum Arbeidsverhoudingen Overheidspersoneel (CAOP) den koperashon ku Georganiseerd Overleg in Ambtenarenzaken (CGOA) a organisá un tayer tokante e tema partisipashon di empleadonan públiko.
Ret Regional di Kolegio di konseho Sosial-Ekonómiko (CESALC)
“Koherensia sosial i Agènda 2030: no laga niun hende, atras”
Kombersashon di introdukshon ku sekretariado di Cft i SER
Riba djárason mainta 27 di novèmber e sekretariado di Colleges Financieel Toezicht (Cft) (Curaçao i Sint Maarten; Aruba; Bonaire, Sint Eustatius i Saba) a hasi un bishita na e sekretariado di e Konseho Sosial Ekonómiko di Kòrsou (SER).
SER ta risibí e komishon di progreso di e proyekto Akuerdo di kresementu
E komishon ku ta monitoreá e progreso di e proyekto Akuerdo di kresementu, a hasi un segundo bishita na e Konseho Sosial-Ekonómiko (SER) riba 19 di novèmber 2019.
E señal ofisial pa ranka sali ROA-SBO
Entrega di kopianan di e benoemingslandsbesluit na e miembronan basá riba e Ordenansa enseñansa vokashonal segundario i edukashon
Sekretariado SER na Ketenoverleg Wetgeving
Minister presidènt Eugene Rhuggenaath, ku ta tambe enkargá ku e kartera di Asuntonan General, a sinta na mesa djaluna 28 di òktober último pa promé biaha den e sala grandi di reunion di Konseho di Ministernan den Fort Amsterdam ku tur e aktornan involukrá den e proseso pa establesé lei i regulashon
Delegashon di SER’nan di e parti Karibense di Reino ta bishitá e komishon di konseho pa asuntonan di ekstranhero
Un delegashon di Konsehonan Sosial-Ekonómiko (SER’nan) di Aruba, Kòrsou i Sint Maarten a hasi un bishita di trabou na e komishon di Konseho pa Asuntonan di ekstranhero (ACVZ) na Den Haag djaluna 14 di òktober.
Durante e reunion general di AICESIS na Rumania
SER Curaçao reelegí komo miembro di direktiva di asosiashon internashonal di kolegio di konseho sosial-ekonómiko
A instalá Raad van Onderwijs en Arbeidsmarkt (ROA)
Sosten na ROA ta kai bou di responsabilidat di Bureau Secretariaatvoering SER/ROA/GOA
Esfuersonan di SER Curaçao pa reaktivá e ret regional di e kolegio di konseho sosial-ekonómiko a duna fruta
Ku aprobashon e ‘deklarashon di Antigua, Guatemala’ i lansamentu di e wèpsait regional di e konsehonan sosial-ekonómiko
Informe anual SER 2018
entregá na Minister –presidènt Rhuggenaath
Puntonan resaltá durante Symposio di Migrashon 2019
Durante su reunion preparatorio di djabièrnè 23 di ougùstùs 2019
Coaching Magazine ta tene un entrevista ku e direktor di SER tokante ‘Expanding Time Sovereignty’
Willemstad, 1 di ougùstùs 2019 – Den e último edishon digital di Coaching
Durante di e seminario ‘It’s the Economy, stupid’
SER ta enfoká riba e nesesidat pa atendé kambionan transformatorio den e mundo di labor riba un manera kolektivo i efektivo
Selebrashon di Dia International di Kooperativonan ku e tema
Na 1992 den un Reunion General di Nashonnan Uní a proklamá, den e resolushon 47/90, e promé djasabra di yüli di kada aña e Dia Internashonal di Kooperativonan. Riba 6 di yüli 2019 MEO a selebrá e dia di Kooperativonan ku un seminario.
Deklarashon di ILO riba Futuro di Trabou miembronan di delegashon di SER Curaçao komo observadónan na e debatenan
WILLEMSTAD, 27 di yüni 2019 – E konferensia internashonal di labor (IAC), ku e aña akí a selebrá e di 100 aña di aniversario di e Organisashon Internashonal di Labor (ILO) den e siudat suiso Ginebra, a klousurá ku un deklarashon nobo riba e “Futuro di Trabou”.
‘Kolaborando na trabou signifikante’ ta sentral durante e kombersashon di introdukshon ku e direktor di CAOP
Den Haag/Willemstad, 24 di yüni 2019 – Kiko ta hasi trabou signifikante? Dikon esaki ta importante? I sí esei ta asina importante, kiko nos por hasi pa protegá i sostené trabou signifikante? E preguntanan akí tabata sentral durante un kombersashon di introdukshon sostené 20 di yüni último na Den Haag entre e direktor/sekretario general di e Konseho Sosial Ekonómiko (SER) Raul Henriquez i e direktor di e fundashon, Stichting Centrum voor Arbeidsverhoudingen Overheidspersoneel (CAOP) Philip Geelkerken
Presentashon ta destaká Symposio Migrashon durante konsultashon tripartit di promé -ministernan di Kòrsou, Aruba i Sint Maarten
Willemstad, 18 di yüni 2019. Durante e reunion di konsulta tripartit entre e promé minister Eugene Rhuggenaath di Kòrsou, promé minister Evelyn Wever-Croes di Aruba i promé minister Leona Marlin-Romeo di St.Maarten, un delegashon tékniko di Konseho Sosial-Ekonómiko di Kòrsou a duna un presentashon ayera riba puntonan importante di diskushon di e Simposio Migrashon.
Preparashonnan pa e fiesta sentenario di ILO den ful suin
Willemstad, 7 di yüni 2019 – Durante un kombersahon di Skype riba 6 di yüni 2019 ku señor Shingo Miyake, spesialista di e Organisashon Internashonal di Labor (ILO) riba tereno di derechonan di trahadó i normanan internashonal di trabou i kende ta traha na ILO-Decent Work Team
Konseheronan di SER/ROA/GOA ta partisipá na masterclass di Ambtenarenrecht & Moot Court Ambtenarenzaak
Willemstad, 31 di mei di 2019 – Dos konsehero hurídiko supremo ku ta traha na Bureau Secretariaatvoering SER/ROA/ GOA, a partisipá djárason 29 di mei 2019 na e masterclass
SER KOMO OPSERVADÓ NA E DI 11 KONFERENSIA DI ILO DI MINISTERNAN KARIBENSE
Kombersashonnan pa yega na kompromiso: Rapòrt ‘Traha pa un futuro mas briante’
Centrum Arbeidsverhoudingen Overheidspersoneel (CAOP) ta interkambiá di pensamentu ku Bureau SER/CGOA riba normanan tokante posishon húridiko di ámtenar
E-meta prinsipal di e lei ku ta regla e normanan regardá ku e posishon hurídiko di e ámtenarnan, Wet Normalisering van de Rechtspositie Ambtenaren (WNRA) na Ulanda ta pa realisá bilateralidat i igualdat den relashon di trabou.
KÒRSOU TA PROFUNDISÁ RIBA FUTURO DI TRABOU
Hopi punto di bista na e minikonferensia tokante Futuro di Trabou
Asistensia haltu na e simposio riba Migrashon riba 9 i 10 di mei 2019
E presidente interino di Konseho Sosial-Ekonómiko di Kòrsou, John Jacobs a inougurá e simposio. E Promé Minister, honorabel Eugène Rhuggenaath a duna un diskurso di apertura. Na e programa di mainta, a konta ku asistensia di Gobernador, Su Ekselensia Sra. N. Römer-Kenepa.
Preparashon Simposio Migrashon di SER Aruba, Korsòu i Sint Maarten
Djabièrnè último 12 di aprel 2019, e delegashonnan tékniko di e Konseho Sosial-Ekonómiko di Aruba, SER Kòrsou i SER Sint Maarten a pone e último man na e preparashonnan i e programa di e Simposio Migrashon
Un plan pa fortifiká kolaborashon entre e kuerpo di konseho sosial-ekonómiko di region
Guatemala City/Willemstad, 9 di april 2019- Saliendo for e nesesidat pa kompartí konosementu intensivo, interkambiá eksperensia i pa fortifiká kolaborashon institushonal entre e konsehonan sosial-ekonómiko di e region
Minikonferensia ’Futuro di trabou’
WILLEMSTAD, 2 di aprel 2019 – Bayendo pa e di 108 seshon plenario di e Organisashon Internashonal di Labor ILO
Reunion di SER i Promé Minister tokante Simposio Migrashon di 9 – 10 / mei / 2019
Riba dos di aprel, tabatin un reunion tokante e Simposio riba Migrashon ku lo bai tuma lugá próksimamente
KOMBERSASHON MESA RONDO TOKANTE ‘FUTURE OF WORK’
WILLEMSTAD, 15 di mart 2019 – Den e sala di reunion di e Konseho Sosial Ekónomiko (SER) den Ansinghstraat a tuma lugá djaweps 14 di mart 2019
SER ta anfitrion na e seshon di Mesa Rondo durante e kumbre Future of Work, Part of Road to Global Entrepreneur Summit 2019
Willemstad, 12 di mart, 2019 – Riba djaweps, 14 di mart, 2019, E Konseho Sosial-Ekonómiko (SER) lo ta anfitrion na e seshon interaktivo di mesa rondo riba e tópiko ‘Futuro di Trabou’
Organisashion Internashonal pa Migrashon (IOM) ta bishitá SER Curaçao
WILLEMSTAD, 20 di febrüari 2019 – Den preparashon pa e próksimo simposio tokante migrashon (pa trabou)
Frakshon PAR ta duna splikashon na SER tokante e proposishon di proyekto di lei riba prohibishon di intimidashon i intimidashon seksual
WILLEMSTAD, 15 di febrüari 2019 – Riba invitashon di e Konseho Sosial Ekonómiko (SER) e frakshon di PAR den Parlamento, a duna awe mainta den un reunion preparatorio di SER
Den kuadro di Road to Global Entrepreneurship Summit 2019 Caribbean
WILLEMSTAD, 8 di febrüari 2019 – E Konseho Sosial Ekonómiko a sera e siman akí un asosiashon stratégiko ku e organisadó di Road to Global Entrepreneurship (GES) Summit 2019 Caribbean.
Frakson di PAR ta ofresé SER e inisiativa di proposishon di lei intimidashon seksual pa un konseho
Willemstad, 4 di febrüari 2019 – E frakshon di PAR den Staten a entregá Konseho Sosial-Ekonómiko (SER) riba djabièrnè 1 di febrüari 2019, e inisiativa di proposishon di kambio den e lei di ordenansa
Kolaborashon ta nifiká éksito: E modelo sueko multi-stakeholder pa migrantenan
Willemstad, 31 di yanüari 2019 – Manera a anunsiá anteriormente 24 i 25 di yanüari 2019 un delegashon tékniko di e SER di Kòrsou a partisipá na e Konferensia Inovashon Sosial pa Inklushon di Refugiadonan (Conferentie Social Innovation for Refugee Inclusion) na Brusela.
Partisipashon di SER na konferensia tokante maneho di migrashon
Willemstad, 25 di yanüari 2019 – E siman aki un delegashon tékniko di SER di Kòrsou a partisipá na e konferensia Social Innovation for Refugee Inclusion
Wèpsait SER ganadó di e Kuki-award 2018
WILLEMSTAD, 25 di yanüari 2019 – Durante e brindis di fin di aña di e diseñadó Kuki+Ko ku a tuma lugá djaweps 24 di yanüari último
Grupo di trabou Futuro di AICESIS
Bruséla, 8 di yanüari 2019 – Den preparashon pa e reunion di direktiva anual di e Asosiashon Internashonal di Konsehonan Sosial i Ekonómiko i Institutonan Similar (AICESIS)
Delegashon Tékniko di e Konseho Sosial Ekonómiko di Kòrsou a hasi un bishita di kortesia na e Kònsùl General di China
Riba 28 di desèmber 2018 un delegashon tékniko di e Konseho Sosial Ekonómiko di Kòrsou (SER), konsistiendo di e Direktor/Sekretario General, sr. Raul Henriquez i e eksperto hurídiko, sra. Miloushka Sboui-Racamy, a hasi un bishita di kortesia na e Kònsùl General di People’s Republic of China na Willemstad
SER-nan for di region huntu na Bolivia
WILLEMSTAD, 12 di desèmber 2018 – ‘Sigui fomentá koherensia sosial (sosiedat inklusivo) i bon gobernansa den region Latinoamérika i Karibe i e ròl ku e konsehonan di konsulta sosioekonomíko por tin den esaki’, tabata e tema sentral di e reunion regional ku a tuma lugá di 3 te ku 5 di desèmber 2018 den e suidat Santa Cruz de la Sierra na Bolivia i kaminda un delegashon tékniko di e Konseho Sosial Ekonómiko (SER) di Kòrsou a partisipá.
Último konsulta entre Kolegio Supremo di Estado i e Konseho Sosial-Ekonómiko (SER) pa 2018
Riba djabièrnè, 30 di novèmber 2018 a tuma lugá e último konsulta pa e aña
Deklarashon i entrega di konseho tokante indeksashon di sueldo mínimo i konseho pa hasi oumento temporario di sueldo mínimo pa ora permanente
Den e reunion plenario di SER di 23 di novèmber di 2018 a aprobá dos konseho
Delegashon di bishita serka Konseho Sosial Ekonómiko di Kòrsou relashoná ku Centrale Dialoog Bonaire
WILLEMSTAD, 9 di novèmber 2018 – Sr. Jan-Willem van den Braak i sr. Johan Breure a hasi un bishita riba 9 di novèmber 2018 na e Konseho Sosial Ekonómiko (SER) di Kòrsou.
Partisipashon Kòrsou na tayer UNFPA Suriname
Un delegashon ofisial di e Konseho Sosial Ekonómiko (SER), Direktiva di Asuntonan Eksterior (DBB) i e Centraal Bureau voor de Statistiek (CBS) ta partisipá
Ret Regional di SER-nan (CESALC) rebibá
Aksento riba fortifikashon di koherensia sosial i gobernansa
Promé-ministernan di Aruba, Kòrsou i Sint Maarten ta aprobá e importansia di simposio di e SER-nan di e tres paisnan
Ku firmamentu di protokòl tokante kolaborashon den área di migrashon (di labor) i maneho di populashon
SER Kòrsou ta presente na firmamentu di kombenio di kolaborashon nobo entre AICESIS i ILO
Den preparashon pa e reunion di direktiva di e asosiashon internashonal di konsehonan sosial ekonómiko na Willemstad kumisamentu di 2019
Konseho di Estado di Reino pa Kòrsou Paul Comenencia ta bishitá Konseho Sosial Ekonómiko di Kòrsou
Señor P.R.J. (Paul) Comenencia, kende riba 19 di ougùstùs 2018 a hura komo konseho di estado pa Reino pa Kòrsou serka e Konseho di Estado na Ulanda
‘Migrashon laboral i problemátika di refugiadonan ta eksigí maneho di poblashon duradero basá riba un aserkamentu konhunto’
Promé Minister Rhuggenaath ta sostené idea di SER-nan di paisnan Karibense den Reino
Señor Donner, vise-presidente di Konseho di Estado di bishita serka SER
Djabièrnè 28 di sèptèmber di 2018 den kuadro di su bishita di despedida na Kòrsou, señor Donner, vise-presidente di e Konseho di Estado a papia ekstensivamente ku e presidente den funshon i sekretario general di SER
Frakshon di MAN ta duna splikashon adishonal na SER riba inisiativa di proyekto di lei pa introdusí un penshun básiko obligatorio pa tur empleado
WILLEMSTAD, 26 di sèptèmber 2018 – Un delegashon di frakshon di MAN den parlamento tabata di bishita awe mainta na Konseho Sosial Ekonómiko (SER)
Reunion general Konsehonan Sosial Ekonómiko na Paris
Kòrsou pais anfitrion di reunion di direktiva AICESIS na 2019
Ta konsolidá interkambio regular entre Hoge Colleges van Staat i SER
WILLEMSTAD, 7 di sèptèmber 2018 – E Hoge Colleges van Staat (HCvS) i e Konseho Sosial Ekonómiko (SER), representá pa nan respektivo lidernan ofisial
A informá Konseho di Minister mas den detaye tokante e Nota inisial ‘Future of Work’
Un delegashon di SER i SOAW sostené pa representantenan di gruponan sosial relevante a duna splikashon na Konseho di Minister
Konseho SER tokante instalashon Kolegio di konseho pa Futuro di Trabou i Enseñansa
Basa riba proposishon di proyekto di lei frakshon-PAR
Un delegashon tékniko di Konseho Sosial Ekonómiko di Kòrsou (SER), ta asistiendo na algún reunión di komishon di trabou di CDES na Brasilia
Brasilia/Willemstad, 16 di ougùstùs 2018 – Riba invitashon di sr. Luiz Eduardo Rodriguez Alvez, sekretario di e Konseho Ekonómiko i Sosial di Brasil (Conselho de Desenvolvimento Econômico e Social (CDES)), situá na e kapital federal Brasilia, un delegashon tékniko di Konseho Sosial Ekonómiko di Kòrsou (SER)
Deklará i ofresé konseho relashoná ku Invershon di Krédito Fiskal i Raad voor Onderwijs en Arbeidsmarkt
Deklará i ofresé konseho relashoná ku Invershon di Krédito Fiskal i Raad voor Onderwijs en Arbeidsmarkt
Konseho di SER riba transporte públiko
Konseho Sosial Ekonómiko (SER) ta duna e konseho akí na Gobièrno di Kòrsou (GdK) riba petishon ku el a risibí 6 di yüli 2018
Komishon organisatorio tokante “Future of Work” serka e Minister di SOAW
Willemstad – Un representante di e komishon organisatorio di e seshon di trabou di Kòrsou relashoná ku e tema “Future of Work”, e tema ku e Organisashon Internashonal di Labor (ILO) a skohe pa su selebrashon di 100 aña di eksistensia, tabata serka e Minister di Desaroyo Sosial i Labor, sr. H. Koeiman.
Konsulta ofisial SER i VNW
Willemstad, 11 juli 2018 – Awe mainta a tuma lugá un konsulta ofisial entre SER i VNW
Konsulta ofisial entre SER i Cft
Willemstad – 10 di yüli 2018 a tuma lugá un konsulta entre SER i Cft.
SER serka Minister Presidènt tokante maneho di poblashon i migrashon
Willemstad, 6 juli 2018 -Un delegashon di SER serka Minister presidènt awe mainta tokante maneho di poblashon i migrashon
Nota inisial ‘Future of Work’ entregá na minister di SOAW
Willemstad, 22 di yüni 2018 – E Sekretario General di e Konseho Sosial Ekonómiko (SER) Raúl Henriquez a entregá awe mainta e nota inisial ‘Future of Work’ na minister Hensley Koeiman di Desaroyo Sosial, Labor i Bienestar (SOAW) den presensia di e Direktor di Sektor di Asuntonan Laboral, Donate Philbert-Nieveld.
Despues di deliberashon bilateral ku mishon di NU
SER lo deliberá riba su mes ròl tokante implementashon preservashon i desaroyo sostenibel (SDG).
AICEIS ta rekonosé e esfuersonan di Konseho Sosial-Ekonómiko (SER) di Kòrsou
AICESIS, e asosiashon mundial di Konsehonan Sosial Ekonómiko i institutonan similar ta rekonosé e esfuersonan di Konseho Sosial Ekonómiko (SER) di Kòrsou, manera ta paresé for di e kontenido di e mensahe elektróniko athunto
Nota inisial ‘Future of Work’ ta wòrdu aprobá
Willemstad, 12 di yüni di 2018 – Riba 12 di yüni di 2018, durante un di e seri di seshonnan bon bishitá tokante e tema ‘Future of Work’, organisá pa Konseho Sosial Ekonómiko (SER) huntu ku e ministerio di Desaroyo Sosial, Labor i Bienestar (SOAW)
E Konseho Sosial Ekonómiko ta risibí frakshon di PAR
E Konseho Sosial Ekonómiko ta risibí frakshon di PAR pa duna un splikashon tokante
e inisiativa pa e dekreto gubernamental ku ta regla e entidat, struktura, komposishon i kompetensia di un Raad voor Onderwijs en Arbeidsmarkt (ROA).
SER ta bishitá Raad voor Onderwijs en Arbeidsmarkt Caribisch Nederland
WILLEMSTAD, 29 di mei 2018 – Ku bista riba e intenshon pa reformá e konseho, Raad voor Onderwijs en Arbeidsmarkt (ROA) i pa reaktivá e Kenniscentrum Beroepsonderwijs Bedrijfsleven (KBB), Konseho Sosial Ekonómiko (SER) a hasi 25 di mei 2018 un bishita di trabou di un dia na e konseho, Raad voor Onderwijs en Arbeidsmarkt van Caribisch Nederland (ROA CN) na Boneiru
Fundashon ‘Centrum Arbeidsverhoudingen Overheidspersoneel’ (CAOP) di bishita serka sekretariado di SER i CGOA
Willemstad, 25 di mei 2018 – Den kuadro di e esfuersonan inkansabel di parti di e sekretariado di Konseho Sosial Ekonómiko (SER), ku a la bes ta sostené e plataforma di diálogo entre gobièrno i representantenan di empleadonan públiko CGOA (Centraal Georganiseerd Overleg in Ambtenarenzaken)
Hoge Colleges van Staat i SER ta konsolidá kolaborashon mutuo
Konseho Supremo di Estado, Hoge Colleges van Staat (HCvS) i Konseho Sosial Ekonómiko (SER), representá pa nan respektivo lidernan ofisial, a bini huntu riba djaweps 24 di mei 2018
pa yega na akuerdonan konkreto riba konsolidashon di nan kolaborashon mutuo.
Tayer riba e tema Futuro di Labor
SER huntu ku ministerio di SOAW ta organisá tayer riba e tema ‘Futuro di Labor’
Faktornan demográfiko i abilidat pa inovashon ta determinante pa futuro di merkado laboral na Kòrsou
Seshon di trabou tokante Futuro di Trabou
SER i SOAW a organisá Seshon di trabou tokante Futuro di Trabou
Faktornan demográfiko riba merkado laboral i e abilidat pa sigui inová
SER ta tene presentashon tokante robotisashon den e suministro di informashon
En konekshon ku e tema Futuro di Labor SER a duna un presentashon tokante e tópiko ‘Robotisering in de informatievoorziening’.
Presentashon SER na Konseho di Ministernan
Riba invitashon di promé minister Eugene Rhuggenaath, un delegashon di Konseho Sosial Ekonómiko a duna un presentashon riba djárason 2 di mei 2018
Bishita di kortesia di Ombudsman Kòrsou na Sekretariado SER
Djabièrnè 20 di april 2018, e Ombudsman di Kòrsou huntu ku su sekretario a hasi un bishita di kortesia na e Sektretariado di SER
Relato Anual Konseho Sosial Ekonómiko 2017 entregá na Minister-presidènt
Durante di un reunion formal ku Minister presidente i alabes minister di asuntu nan general señor E. Rhuggenaath, Konseho Sosial Ekonómiko a presentá nan relato anual 2017
Delegashonnan tékniko di Konsehonan Sosial-Ekonómiko (SER) di Kòrsou i Sint Maarten ta komprometé nan mes pa fortifiká kolaborashon institushonal
Intensifikashon di lasonan di kolaborashon riba nivel institushonal i pa kohuntamente organisá charlanan, simposia i tayernan riba temanan sosial-ekonómiko ku pa e paisnan di Karibe den Reino ta aktual i relevante.
SER Sint Maarten ta reuní ku representantenan di SER Kòrsou
HARBOR VIEW- Riba djaluna 3 di aprel 2018 e Sektretario General (SG) di e Konseho Sosial Ekonómiko di Kòrsou, sr. Raul Henriquez M.A., a hasi un bishita di kortesia na e Konseho Sosial Ekonómiko (SER) di Sint Maarten.
Komunikado di prensa final AICESIS Costa de Marfil
AICESIS Ivory Coast
Delegashon SER Kòrsou ta tuma inisiativa pa reaktivá ret CESALC
Abidjan, Kosta di Marfil, 8 di mart 2018
Durante un ‘lunch meeting’ ku e delegashon tékniko di Konseho Sosial Ekonómiko (SER) di Kòrsou, ku awe ta asistiendo na e reunion anual di direktiva di e Asosiashon Internashonal di Konsehonan Sosial-Ekonómiko i Institushonnan Similar (AICESIS) na Abidjan, kapital di Kosta di Marfil


text: ORANJESTAD – ‘Parha, hoya di cielo y tera’ ta nomber di e obra di mosaico traha pa sra Ria Arrindell Broeks. Minister Maduro di Cultura tabata tin e placer pa haci e acto di desvelo di e bunita obra di arte aki den e espacio di espera di IMSAN. Sra Ria a traha un obra di mosaico di e parhanan di nos Pais cu ta wordo compaña cu e bunita flornan di Aruba. Un obra hopi bunita mes cu ta bale la pena pa admira. Minister Maduro ta felicita sra Ria pa su bunita obra y ta gradici IMSAN pa brinda espacio pa asina e obra aki por wordo admira como arte publico den nan edificio.


text:
E situacion di crisis diabierna merdia a pone cu varios supermercado te hasta botica a bira abusador contra e pueblo. Pero asina mes cu e prijs a subi a obliga tur hende pa cumpra loke ta den necesidad pa loke ta e situacion di CoronaVirus na Aruba.
Breaking News: Control riba supermercado ta gara recibo traha na man y prijs dobbel.
Posted by MasNoticia.com on Saturday, 14 March 2020
Mayoria a abusa, y ciudadanonan a cuminsa denuncia esaki riba Facebook, gobierno a informa departamento di economia y pidi cooperacion di Polis encarga cu departamento di permiso pa subi caya y tene un control. Loke ta e productonan den canasta basico no a keda mishi pa cu prijs, pero tur negoshi na Aruba a abusa subi e otro prijsnan cu no ta den canasta basico pasobra cu esaki no tin ley ainda pa actua. Durante e control di Polis na Angochi a topa cu un recibo posiblemente falso debi e tabata traha na man y ora a haya un recibo original a mira otro prijs, polis a tuma evidencia di biaha di esaki.
Un ciudadano a acerca e polisnan y reclama con e abuso a tuma luga unda parti mainta a cumpra alcohol di 70% y con anochi e prijs a bira dobbel, e ciudadano a reclama con mayoria supermercado y botica a abusa abusivo riba e ciudadano durante e momento di necesidad pa ranca placa.


text:
Departamento di Mucha y Hoben (DMH) a sigui cu otro accion concreto relaciona cu e trabounan riba e area educativo y informativo di Codigo di Proteccion. For di 6 di november a inicia e di dos tanda di training tocante e rol di Supervisor di Codigo. Tabata trata di 6 mita dia di training y tur a tuma luga na e edificio moderno y innovativo, Futura.
Na luna di april ultimo Aruba a logra certifica alrededor di 38 profesional caba, di cual 31 ta activo. Actualmente ta trahando riba e maneho diario di nan rol como Supervisor di Codigo pa ehecuta, monitoria y guia den diferente organisacion, cu traha directo y/of no directo cu mucha y hoben. E training aki ta ofreci na diferente profesional den 4 sectornan: social, salubridad, husticia y enseñansa.
Departamento di Mucha y Hoben (DMH) tin como vision; “Cu e mucha- y hobennan, naci y cria na Aruba, ta crece den un ambiente trankilo y pacifico, yena di amor y siguridad, unda nan derechonan, siguridad, proteccion y igualdad di oportunidad di desaroyo como mucha y hoben ta garantisa”.
Un di e metanan di DMH ta pa empodera nos profesionalnan cu conocemento y habilidad concreto y diferente, pa asina e decreto nacional Codigo di Proteccion por keda enfoca riba e aspecto preventivo, pa tin mas siguridad y proteccion pa nos mucha- y hobennan.
E rol di Supervisor di Codigo ta encera cu e profesionalnan aki den nan organisacion, lo bira e persona asigna pa ta e experto riba e tereno di (sospecho di) abuso di mucha. E coleganan profesional den e organisacion, por acerca den confiansa, pa asina por haya sosten y/of ayudo den forma di conseho y/of guia. Di e forma aki cada profesional por sigui atende cu un caso of situacion di posibel (sospecho di) abuso di mucha.
DMH di e forma aki ta sigui stimula y promove un trahamento hunto, caminda mas profesional tin un aporte concreto pa yuda sostene nos mucha-, mayor- y profesionalnan, pa finalmente por yega na un convivencia mas harmonioso, trankil y primordialmente sigur pa nos mucha- y hobennan.


text:
Kosovo
Kosovo ta un pais den Oropa. E kapital di Kosovo ta Pristina. Kosovo tabata forma parti di Yugoslavia y despues di e desintegrashon di esaki Kosovo a keda forma parti di Serbia. Dia 17 di februari 2008 Kosovo a deklará su mes unilateralmente independiente di Serbia. Mientras tantu Kosovo a wordu rekonosi pa 60 pais (situashon 26 di juni 2009), entre kua e ex-repulikanan di Yugoslavia. Serbia ta konsidera Kosovo komo parti integral di Serbia.
Kosovo no ta miembro di Nashonnan Uni (United Nations) pasobra Rusia a y ta sigui menasa di usa su veto. Rusia ta un aliado historiko di Serbia. Paisnan den nos region ku a rekonose Kosovo ta Colombia, Costa Rica y Panama. E mayoria paisnan di Union Europeo a rekonose Kosovo. Tambe Kosovo ta forma parti di Fondo Monetario Internashonal (IMF).
Linknan eksterno[editá | editá fuente]
- [1] - Portal ofisial di Minister President di Kosovo


text:
Entrante 1 februari 2018, Departamento di Aduana lo introduci oficialmente e Postbus Vrijmaking. Esaki ta facilita tur cliente pa manda nan peticion pa saca nan container alabes hasi un afspraak pa servicio di Aduana via email. E cliente tin cu manda e “aanvraag vrijmaking container of wegvoering pa un Particuliere Bergplaats (P.B) hunto cu e wegvoeringsdocumento(nan) di e aangifte via e postbus: vrijmaking@douane.aw.
Departamento di Aduana kier traha mas eficiente alabes modernisa e proceso aki unda e cliente no tin cu bin personalmente na loket mas pa registra nan peticion, ni pa pidi pa un afspraak pa servicio di Aduana. E Postbus Vrijmaking aki lo simplemente reemplasa e loket.
Manera cu e klantcoordinator di Aduana ricibi e peticion cu tur e documentonan cu ta regarda e container, esaki lo wordo procesa. E cliente lo haya un contesta bek cu confirmacion di e fecha y orario via email.
Despues cu e cliente haya e email bek, e tin cu “print” e formulario ‘aanvraag vrijmaking container of wegvoering pa P.B’ y e wegvoeringdocumento(nan) di e aangifte y hiba e documentonan aki na porta di Waf Barcadera pa saca su container.
Un aviso cu ta di sumo importancia ta cu:
- Peticionnan cu a wordo ricibi entre 07.30-10.30 ‘or di mainta lo wordo procesa prome cu 12or di merdia.
- Peticionnan cu a wordo ricibi despues entre 10.30 – 14.30 ‘or lo haya un contesta prome cu 4 ‘or di atardi.
- Peticionnan cu wordo manda despues di 14.30 or di merdia lo haya un contesta mas tarda e siguiente mainta.
Tene na cuenta cu container cu a sali ROOD/Fysiek ta bai cu Douane, e cliente mester percura pa entrega tur documento e.o factura etc. den man di e Duanero na e sitio pa e por ehecuta su control.
Si e cliente haya un container cu tin un combinación di aangifte cu a sali ROOD y un parti GROEN, den e caso aki e container lo wordo considera ROOD/Fysiek. E cliente mester yena formulario di “aanvraag vrijmaking Container of wegvoering naar P.B”.
Pa e containers cu a sali BERDE no mester yena e aanvraag vrijmaking container mas, e cliente mester hiba solamente “wegvoering di e aangifte (n)” na porta di Waf pa saca e container.
Departamento di Aduana ta spera cu tur broker y comerciante a tuma bon nota di e aviso aki. Den caso cu tin cualkier pregunta encuanto procedura di saca container en especial e introduccion di e Postbus Vrijmaking por tuma contacto libremente cu e Chef di Sectie Stad via emailadres: info@douane.aw. Mas informacion di e Postbus Vrijmaking lo ta disponibel desde 1 februari 2018 riba e website www.douane.aw.


text: KRALENDIJK – 1 di yanüari, promé mainta di aña nobo, poko despues ku gai a kanta kòkòdèk, a tuma lugá loke ta un tradishon e fiesta di maskarada na kas di gezaghèber. Djarason mainta gezaghèber Edison Reina su kas tabata porta habri pa spera esnan ku ta atendé ku e aktividat di maskarada. Hopi hende a presentá i a topa otro i sosialisá un momentu. Un tremendo show di Maskarada tabatin loke e grupo a perkurá pe. Durante e mainta gezaghèber Rijna a dirigí palabra na tur presente.”Pa motibu ku boso mester ta di bishita na mi kas promé mainta di aña nobo, mi mester drumi despues di kambio di aña mardugá un bes, pa lanta mainta spera boso yegada. Mi ta kontentu ku e grupo di Maskarada ku ta importante i parti fuerte di nos kultura. Ta importante pa mantené esaki i ken ku bin biba na Boneiru tuma parti na nos selebrashonnan kultural entre otro Maskarada. 2020 mi ta konvensí ku e ta bai bira mihó ku 2019. Boneiru ta den bon desaroyo,”entre otro gezaghèber Rijna a menshoná. Despues di a papia el a entrega e regalo ku ta parti di e ambiente di maskarada, esta pone algu den e mochila, komo apresio di gratitut pa nan presensia.


text:
Diadomingo 8 di maart, nos ta celebra dia di hende muhe. Nos como hende muhe tin e habilidad di ilumina e caminda pa esnan cu ta depende di nos, nos yiunan, nos nietonan y di nos famia. Ban uza e habilidad aki pa ilumina e caminda pa mas y mas hende. Tin luga den e universo aki pa nos tur briya nos luz. Nos no mester paga luz di un otro, pa di nos briya mas.
Imagina bo si nos tur cende nos lus pa otronan, esaki lo ilumina e caminda mas pa nos tur.
E hende muhe Arubiano tambe dia pa dia ta progresando den tur aspecto, algun den stapnan grandi y otronan den stapnan menos grandi. Gobierno di Aruba ta reconoce e progreso di hende muhe na Aruba den e ultimo añanan. Prome Minister Evelyn Wever-Croes ta desea tur hende muhe riba nos dushi Isla, un Feliz dia di Hende Muhe.


text:
Ticketnan ta Disponibel pa cumpra.
Pa asisti na e congreso aki, ta necesario pa obtene un ticket di entrada. E prijs pa ticket ta fl25,-
Unda mi por cumpra ticket?
E ticketnan por wordu cumpra na dos (3) localidat:
- Oficina di Mision Adventista Aruba (Pos Chiquito 47a)
- Dialuna-Diaweps di 9am-4pm
- Diabierne di 9am-12pm
- Oficina di IADPA (Weststraat #39)
- Diamars – Diaweps
- 9am-12pm
- 2pm-5pm
- Diamars – Diaweps
- CITGO BLVD | Citgo Gas Station (Oranjestad)
- CHECKPOINT COLOR N.V. | (Oranjestad)
- ARUBA VISION CENTER | (Oranjestad)
- CITGO Essoville| Citgo Gas Station (San Nicolas)
Kiko lo bo haña na entrada?
E prome dia di e congreso, cual lo ta dia 15 di Juli 2018, bo lo mester presenta na Centro Libertador Betico Croes cu bo ticket. Importante ta pa bo zorg pa e ticket ta intakto ( tin tur 2 pida). Na porta e pida chikito lo wordu ranca y bo lo haña e pida grandi bek hunto cu bo t-shirt y algun materialnan. E pida grandi bo mester trese tur dia y e lo wordu di punch y na final di e congreso, bo lo por haña algun premio teniendo tur e dianan di punch.


text:
Scouting Antiano Ganadó di Kuki Award 2019
Otrabanda – Djaweps, 23 di Yanüari 2020 – e kompania Kuki+Ko a otorgá e Kuki Award 2019 pa e mihó website di 2019 na e asosashon di Scout di Curaçao – Scouting Antiano.
Pa e Kuki-award 2019 dos website a wòrdu nominá: Scouting Antiano i un blog di Hans Bicker.
Scouting Antiano a sali ganadó di e award, pasombra e website di e organisashon ta wòrdu bon atministrá i tin regularmente notisia i informashon al dia pa miembronan i gruponan di Scouting Antiano.
Un danki spesial pa Rianne Hellings i Ace Suares di Kuki+Ko pa e award.


text:
Mingo Encarnación Heredia a bira di 11 morto den trafico
All Stories
El a bira di 12 morto den trafico
ORANJESTAD (AAN): Cuerpo policial kier a informa pueblo cu en conexion cu e entregamento di arma di candela na e dos warda di polisnan e camaranan a ser kita pa asina no trece confusion.
Accident cu a causa morto di Andre de Cuba
Cuerpo Policial a entrega reconocemento pa cuater polis cu ta den funcion y sirbiendo Aruba pa 40 aña largo
ORANJESTAD (AAN): Cuerpo Policial Aruba ta di celebracion pero tambe un momento pa recorda e esfuerso
ORANJESTAD (AAN): Na numeroso ocasion den ultimo añanan, DIARIO a mustra riba e peligro na momento cu bo pone un smartphone ‘Ta Bende’ riba social media,
ORANJESTAD (AAN): Den oranan di mainta un ekipo special di Cuerpo Policial a bay den cayanan di Oranjestad hunto cu famia Ramchandani-Godet
Robby Rosel di Bureau City Inspector:


text:
E siman cu a pasa, 45 experto di 14 pais y 9 organisacion a reuni na Aruba pa e di diescinco sesion intergubernamental di e sub comision oceanografico pa Caribe y teritorionan cercano (IOCARIBE) coordina pa Ministerio di Educacion, Sciencia y Desaroyo Sostenibel, UNESCO Aruba y Reino Hulandes. Departamento di Naturalesa y Medio Ambiente (DNM) a participa y ricibi un presentacion di e ‘trial model’ pa ‘Sargassum monitoring’ for di ‘Collecte Localization Satellites’ (CLS).
Durante e reunionnan a repasa e progreso principal di e periodo 2017 pa 2019.
E temanan principal tabata inclui e.o.: Strategia pa desaroyo di capacidad, alganan peligroso den e region di IOCARIBE, acidificacion di lama, crecemento di sargassum, Decada di Sciencia Maritimo pa desaroyo sostenibel, Atlas Maritimo Caribense (CMA), IOCARIBE-GOOS, Ecosistemanan Grandi Maritimo den Caribe (CLME+), y Meta pa Desaroyo Sostenibel #14.
Durante e conferencia, e compania Frances CLS a bishita DNM y demostra nan sistema di monitor y pronostica e yerb’i lama sargassum y su movecion riba lama. Personal di DNM a haya un training di e sistema di monitor aki. DNM a ricibi e ‘user guide’ pa por uza e website, nabeg’e y wak con por monitor e yerb’i lama sargassum via imagen di satelite. Sra. Marion Sutton, e Project Applications & Projects Engineer a duna un splicacion amplio con pa uza e website y a pasa door di e diferente aspecto/features di e website cu por wak e yerb’i lama sargassum den Caribe.Tambe riba e website por mira diferente ‘drift models’ di cada dia unda e yerb’i lama sargassum ta encontra su mes y e software ta duna un pronostico te cu 3 dia pa loke ta trata e trayectorio. Asina cada pais via e website aki por monitor e situacion di e yerb’i lama sargassum. Un peticion di Sra. Marion ta pa haya mas tanto feedback cu ta posibel di e website pa haci’e mas ‘user friendly’ y cla p’e usuario, p’ asina mehora e model.
DNM a keda masha impresiona cu e presentacion ricibi pero tambe agradecido di por a participa na e conferencia aki cu Aruba tawata tin e honor di ta anfitrion pa ICOCARIBE #15


text:
Porfin e momento supremo a yega cu autoridadnan di salubridad publico a bay prensa cu e anuncio cu tin (tabatin) un epidemia di Zika. Como unico medio di comunicacion, tempran den e proceso caba, Bon Dia Aruba a ‘pick up’ e señalnan cu e situacion rond di e enfermedad contagioso Zika no tabata mustra bon.
Naturalmente nos a ripara cu ningun otro medio no tabata sigui o no tabata interesa den e tema. Of por ta cu e reaccion di e autoridadnan tabata suficiente pa calma nan posible interes.En todo caso, nos a keda riba e caso. Logico tambe, pasobra e señalnan di e seriedad di e caso tabata keda bin. Y pakico esey ta sucede? Pasobra nos ta un medio di comunicacion y e canalnan di informacion ta diverso, riba cualkier tereno. No ta cuestion cu nos ta consulta cu e portavoz oficial y nos ta cla. Hopi di e señalnan ta bin semper for di ‘den tereno’. Un sector medico ta hopi mas cu e departamento di salubridad publico y e despacho di e ministro concerni, cu tur respet. Y nos no ta investiga cu e meta premedita pa proba cu e informacion oficial, si acaso nos haye, no ta veridico. Nos ta pone tur informacion hunto y ta saca conclusion, segun conocemento y consenshi, y nos ta publica.
Pero, pa un debate sano riba e asunto aki, ban bolbe na e inicio di e proceso. Tur pais rond di nos tin problema considerable cu e enfermedadnan propaga pa sangura manera Zika, Chikungunya y Dengue. E problemanan tabata grandemente presente caba cerca nos bisiñanan mas cercano. Kico tabata di spera anto riba un isla turistico cu ta haya un par di miyon di persona cu ta drenta e isla anualmente? Cu e malesa aki lo a bay yega aki tambe, punto. Ora cu despues di un temporada bastante largo di secura, nos a haya fin di 2016 un tremendo temporada di yobida fuerte, tabata logico cu e casonan di e tres enfermedadnan menciona lo a aumenta drasticamente, incluyendo mas probabilidad di Zika.
Despues a bin atrobe secura, cu por resulta engañoso, den e sentido cu no tin plas di awa tur caminda mas, pero e peligro di criadero di sangura cerca di cas ta keda. Mas cu fumigacion den biento di cuaresma, ta aki cu naturalmente mester tabatin un esfuerso continuo pa conscientisa nos ciudadanonan cu nan tin den nan mes man e instrumento principal pa preveni e enfermedadnan transmiti pa sangura. Nos no ta bisa cu e autoridadnan concerni no tabata prepara completamente pa loke por a bin. Pero e proceso manera el a bay a trece na luz di dia algun, laga nos yamanan ‘imperfecto’ den entre otro e sistema di registracion.
Un aspecto cu sigur merece mehoracion, dentro di lo posible, ta cu e registracion tin un ‘time lag’ aden. Esey ta e caso cu tur tipo di recoleccion di informacion; no ta e idea pa culpa hende pa esaki. Pero si e ta normal tambe, den cualkier tereno di gobernacion, cu mester tin un esfuerso pa supera e nivel di eficiencia y efectividad cu tin na cierto momento. Pa simplemente ta miho prepara e siguiente biaha, pa asina por haci un miho trabao, na interes general. Tur profesional, riba cualkier tereno, mester tin e afan aki di supera su mes riba un base continuo.
Awor, den e caso cu nos ta discuti, tabata posible pa acelera e recoleccion di dato, na momento cu a ripara cu e situacion tabata mas serio cu e tabata mustra na prome momento? Si nos ta comprende bon, e docternan di cas ta comunica via un sistema automatisa, cu en principio ta duna e posibilidad di un fluho di informacion riba tur dia di trabao, manera cu nan comproba un caso. Den e acumulacion y analisis di informacion ta asina cu no ta necesario semper pa warda fin di luna yega, pa bay wak kico tin… Den caso cu por spera problema, sigur ta recomendable pa purba ‘speed up’ e proceso, y en todo caso purba mira e situacion cada dos siman, o miho ainda cada siman. Pero esey ta tarea pa esnan na e punto central mes cu ta ricibi tur informacion y mester analisa esakinan. Den un caso asina, un posible epidemia ta suficiente urgencia, no por bay sinta warda burocraticamente pa fin di luna yega? Of e custumbernan profesional aki ainda no a bira bien comun ainda den e departamento?
Contal cu nos ta keda para riba nos opinion cu tabata posible pa anticipa miho kico tabata na caminda y cu for di e cifranan preliminar, contrario na e reportero di Bon Dia Aruba, e autoridadnan no tabata dispuesto pa saca e conclusion cu tabatin un caso di epidemia. Awor cu finalmente nan a yega na e conclusion cu e corant tabatin razon for di inicio, no ta na su lugar ningun comentario agrio di e mandatario, cu nos lo mester limita nos mes na papia cu e berdadero autoridadnan… Nos ta keda mantene nos maneho di recoleccion liber y amplio di informacion.


text:
Construccion di edificionan aki na Aruba mester considera nos clima di temperatura halto y e fenomeno di cambio di clima.
Aruba ainda ta den desaroyo, esaki no kiermen cu nos mester keda construi sin fin of sin tene cuenta cu e circumstancianan di e naturalesa of medio ambiente. Nos mester adapta y incorpora desaroyo sostenibel ora di construi edificionan. Kico esaki ta significa den e mundo di construccion? Nos sa cu antes nos adultonan mayor a construi edificionan na nan manera cu locual tawata disponibel. Nos a yega di mira con a rosa terenonan completamente sin cu ta haci un analisis di e beneficionan di di conserva matanan of barancanan. Pero nos tin cu siña di e foutnan y haci cosnan na un manera cu ta considera e caracteristicanan natural of e retonan di nos clima cayente. DNM su tarea ta uno di conscientisa riba temanan di naturalesa y medio ambiente y ta mira e necesidad di trece dilanti cu desaroyadornan, contratistanan y arkitectonan en general mester incorpora diseñonan cu ta tene cuenta cu nos clima local y tambe e fenomeno di cambio di clima y e consecuencia cu esakinan por tin pa Aruba.
Nos no por keda bira lomba pa e realidad cu construccion di edificionan mester bay man den man cu inovacion pa atende e retonan climatico nos dilanti. Ta mihor pa nos ta prepara pa fenomeno manera subida di nivel di lama , tormentanan severo, temperaturanan extremo y tambe inundacionan of erosion. DNM ta desea cu e relato aki promove inovacion y asina sugeri cambionan ora di construi edificionan of haci renobacionan den constrcuccion.
Antes nos grandinan tawata construi casnan y edificio dependiendo di e direccion di biento, tawata tene cuenta cu pasada di awa, no ta construi den saliña y rooinan, ta considera e calidad y fertilidad di e suelo. Tambe cualidad importante tawata unda por cria bestia asina nan por a bay mondi pa busca cuminda y awa. E calidad di suelo pa planta pa consumo di entre otro boonchi, maishi y fruta. Tambe a conoce casnan cu regenbak, pa colecta awa di yobida. No ta permiti construccion di regenbak mas, pa motibo di salud publico. Door cu esaki por bira un criadero di sangura. Den temporada actual por mira contruccionnan cu no ta tene cuenta cu pasada di awa. Hopi biaha e awa di yobida mester busca su pasada. Den caso cu a construi den rooi esaki por debilita e fundeshi di un construccion. Casnan ta debilita y sak den otro formando peliger pa e habitante y gastonan halto y tin biaha ireparabel. Na Aruba, e arkitectura a cambia basta y casnan moderno ta wordo traha cu dak plat asina ta pone cu e temperatura halto y cayente no ta haya e posibilidad di scapa y sali pafor. Temperatura halto den cas ta pone cu hendenan ta bay instala y inverti den airco pa tur parti di cas. Mas uzo di coriente ta significa mas consumo di fosil fuel, esaki consecuentemente tin atrobe su impacto negativo den e medio ambiente.
E retonan di un economia debilita y caida den forsa di entrada pa motibo di e pandemia ta pone mas presion cu nos hendenan no por wanta gastonan halto di coriente y awa. P’esey ta bon pa ta prepara. Esaki kiermen tene cuenta cu mester construi na un forma cu casnan ta keda fresco, construccion cu ta prepara pa colecta awa di yobida, no den rooinan of na costanan. No obstaculisa pasada di awa cu ta bay pa damnan cu ta sirbi pa nos cunukeronan y pa e bestianan. Construccion na nos costanan mester concidera subida di nivel di awa, mester innova y inverti mas.
E localidad di nos isla tambe ta pone cu nos ta vulnerabel pa cu e impactonan di cambio di clima. Hopi actividad humano y actividad economico ta tuma lugar na costa di e isla manera recreacion, piscamento, waf y turismo crusero. Hustamente akinan ta caminda cu den caso di eventonan natural desastroso ta haci dificil pa nos por recupera rapido pa motibo di nos capacidadnan limita.
Locual hendenan por haci pa ta mas resiliente y inova? No kita tur mata ora di construi edificionan. Planta mas mata rond di cas, e ta yuda tene e temperatura rond di bo cas abou. E maneho Build with Nature tambe ta duna instruccion ta con e construccion riba un tereno mas grandi cu 700 meter cuadra mester pasa un proceso di aanlegvergunning via DIP. Caminda no ta permiti pa kita cierto cantidad di mata y mester inventarisa e localidad pa especienan protegi. Por laga instala regengoot pa colecta awa den tankinan cera, asina no ta forma peliger pa salubridad publico. Inverti den airconan inverter, colecta e awa condensa y uza esaki pa irigacion. Inverti den energia sostenibel y alternativo manera panelnan solar, asina ta bira independiente di fossil fuel.
Con nos por bira “Climate smart”? Con pa bira mas resiliente pa cu e cambio di clima? Componentenan di cambio di clima manera subida di nivel di lama ta forma menasa grandi pa e parti natural di e isla. Por laga evalua e riesgonan di e infrastructura presente. Tin areanan ya caba conoci pa departamento pa preveni calamidad (BRA) cu ta forma peliger di inundacion ora di yobida fuerte. Condicion severo di clima tambe por inclui secura di termino largo. Esaki tambe tin su consecuencia pa cu perdida di vegetacion y erosion di suelo fertil.
UNEP a prepara un guia di practica pa cu resiliencia di edificionan y comunidadnan den cuadro di cambio di clima pa asina adapta, mehora resiliencia y mitiga riesgonan. DNM ta comparti un parti grandi di e informacion aki tambe cu comunidad
pa asina nos ta mihor prepara pa futuro na Aruba. Por haya e link di UNEP riba nos pagina social hunto cu e relato aki tambe. Ban ta mihor prepara construyendo edificionan resiliente.
-
-
Archives
- August 2022
- July 2022
- June 2022
- May 2022
- April 2022
- March 2022
- February 2022
- November 2021
- October 2021
- September 2021
- July 2021
- June 2021
- May 2021
- April 2021
- March 2021
- February 2021
- July 2020
- June 2020
- August 2019
- July 2019
- June 2019
- May 2019
- April 2019
- March 2019
- February 2019
- January 2019
- October 2018
- September 2018
- August 2018
- July 2018
- January 2018


text:
Momentu ku ‘Kiki’ Timber i Durley Mambi ta hasi e Buki di Mundial, den forma digital, ofisial ayera.
WILLEMSTAD—Tabata ayera den oranan di atardi ku e tim enkargá ku e ya tradishonal buki di mundial, a hasi un bunita gesto na tur ku ta sigui e deporte rei futbòl i prinsipalmente kampionato mundial di futbòl ku lo inisiá djadumingu awor na Qatar.
Ta trata aki di e grupo di ruman i primunan Eldon ‘Peppie, Glenn i Lilo Sulvaran huntu ku Remfis ‘Empie’ Donker i Juni Marselia, kende nan ya pa 32 aña largu, durante di 9 mundial konsekutivo ta skibi un buki ku tur detaye i informashon di kampionato mundial di futbòl, kual e aña aki no ta otro.
E edishon 9 aki, sinembargo tabata digital, apesar ku ainda e ta karga e nòmber Buki di Mundial. Ayera den studio di Kontentu na Sambil, e tim di 5 aki, a splika ku e edishon aki ta un regalo pa Kòrsou i mundu kompletu, pero prinsipalmente tur hende ku ta komprondé papiamentu.
A kompartí ku miembronan di prensa deportivo kende tabata presente riba kon a kuminsá for di 32 aña pasá te awor i kon tur kos ta bai kada 4 aña, pa por yega na e produkto final, ku e aña aki a bira un buki digital, ku gratuitamente un i tur por lesa riba nan telefon i/òf lèptòp entre otro, kual por keda konsiderá e buki di mundial, ku mas informashon rònt mundu, ku ta konta ku alrededor di 100 página di informashon.
Konosido komentarista di futbòl na radio, kende ta tio di Jurrien Timber, kende tambe ta na mundial ku selekshon Hulanda, ‘Kiki’ Timber, huntu ku Durley Mambi, hóben futbolista, defensor di e ekipo U-15 di e organisashon trikolor di Jong Holland, tabata e dosnan ku a klik riba e lèptòp, pa asina di forma ofisial hasi e Buki di mundial, aksesibel pa un i tur.
A probechá tambe pa gradisí esnan ku semper a koperá, unda a hasi entrega di un rekuerdo na representante di MCB, ku ta un di e spònsernan di e buki, ku durante di tur e 9 edishonnan tabata presente. ‘Peppie’ huntu ku ‘Empie’ a hasi e entrega na ‘Cora’ Sluis, kende tambe a hiba algun palabra i entre otro a gradisí i splika di ta sigur kontentu, un biaha mas, ku e tim i e produkto final.
Pues awor un i tur riba wepsait di VigilanteKòrsou.news, por klik i download nan ‘Buki di Mundial’ grátis. Esaki unda ku tambe ya e ta bayendo rònt den diferente gruponan i via di demas appnan.


text:
ORANJESTAD,Aruba
Mientras cu tur merdia y anochi Prome Minister Evelyn Wever Croes ta dilanti television pidiendo y exigiendo di pueblo pa keda paden pa nan no yuda plama e viruos COVID-19, maniobranan y manipulacion ta tumando luga pa reparti propiedad di pueblo. Na momento cu pueblo ta sufri y tin cu entrega, ta indulta compania biyionario mas cu 300 miyon.
Mike de Meza, miembro di fraccion di AVP ta mustra cu e mesun dia cu Prome Minister ta participa na pueblo cu lo bin cu medida mas fuerte, ta organisa un conferencia di prensa di Refineria di Aruba, ya cu aparentemente esey ta un di e negoshinan esencial cu tin.
“Loke den e caso aki nos por papia di dje, ta cu loke ta esencial na Prome Minister Evelyn Wever Croes y su gobeirno, ta di reparti e propiedadnan di pueblo di Aruba den refineria pa amigo y famianan, pa sponsornan di campaña, pa loke ta trata e oil terminal y terenonan di e refineria.
Ora cu bay mira e lista formula pa Prome Minister y su gobierno pa loke ta negoshinan esencial cu por funciona den e tempo aki di corona virus, ningun caminda ta para refineria pero fuera di maneho di e situacion cu tin pa loke ta salud di pueblo, acuerdo cu CITGO y kende lo haya pa maneha e oil terminal ta mas importante na e momentonan aki.
Tin indicacion cu tin mas reunion tumando luga pa loke ta e refineria y areglo cu CITGO, cu e tempo cu gobierno ta dunando pa logra sosten financiero pa esunnan cu a perde nan trabou y na comercio local.
Ta un hecho bon cla caba cu gobierno ta purando henter e proceso di e refineria mey mey di un pandemia serio pa mundo henter y nos pais pero aparentemente ta manipulando tras di cortina pa bolbe perhudica pueblo den su totalidad.
Un conferencia di prensa cu ta bisa hopi di e manipulacion bisto cu ta tumando luga, sigur di un gobierno cu ta papia constantemente di transparencia pero cu ta bisa awor cu tin 18 compania interesa den e refineria (ya kaba e lista di 25 compania a krimp), di cual 15 ta interesa den e oil termina y solamente tres pa loke ta reapertura di e refineria.
Aki tampoco gobierno ta menciona nomber di e tres companianan aki, mescos cu tanto Prome Minister Evelyn Wever Croes como Minister Andin Bikker ainda debe pueblo nomber di e tantisimo companianan cu nan a papia cu nan cu ta interesa den e refineria.
Riba dje Prome Minister a manda su mucha manda den persona di Richard Eman manera un payaso politico, bin papia di un asunto cu e no tin experticio aden, cu no sa unda su cara ta para y simplemente ta un popchi cu mester haci loke e ta wordo ordena pa haci.
Loke tambe a cay manera un sorpresa grandi pa tur hende ta e hecho cu recientemente a nombra ex Minister di Infrastructura Otmar Oduber den Hunta di Comisario di RDA, cu ta bolbe lanta hopi pregunta ta kico ta tumando luga cu propiedad di pueblo. Awo ta cobra overbruggingstoelage y entrada di RdA. Pero pueblo si mester entrega!
Ta mesun persona aki kende a bandona politica pa bay yuda su yiu den su negoshi pero awor tin tempo pa funciona como miembro di Hunta di Comisario di RDA, pues ta kedando den e mundo politico y no a bira lomba pa esaki.
Sin duda presencia di su persona, cu semper a vocivera y demonstra di ta contra e refineria, awe den e hunta di comesario ta otro confirmacion cu tin manipulacionnan tumando luga, cu tin cosnan pasando caminda pueblo lo ta e ultimo pa haya sa kico ta pasando cu su propiedad caminda claramente ta trata di hinca e propiedad aki den mano di amigo y sponsornan”. Awor definitivamente final di refineria na Aruba, ayo ora cero y RdA na caminda pa bira e Serlimar part II, Parlamentario Mike de Meza a declara.


text:
Mèksiko ta komprometé 5 mion dòler pa konstrukshon di hospital na Dominica.
E gobièrnu di Mèksiko a informá gobièrnu di e isla Dominica, ku e ta komprometé 5 mion dòler merikano (masomenos 13.5 mion dòler di Dominica) pa konstrukshon di Hospital Marigot.
Promé Minister di Dominica, Roosevelt Skerrit i e embahadó mèksikano na Dominica Luis Manuel Moreno, a topa otro na ofisina di e Promé Minister na Roseau. Durante e reunion ta’tei tambe Francine Baron, ku ta minister di asuntunan eksterior i CARICOM dje isla i Dr.John Collin McIntyre, minister di asuntunan di planifikashon, desaroyo ekonómiko i invershon.
Promé minister Skerrit a bisa : “Ta un plaser pa tin bo aki na Dominica i danki pa e interes gubernamental pa ku bienestar di Dominica. Mi ta kere ku pa basta aña nos a krea un bon relashon entre e dos paisnan. Mèksiko a kooperá i kolaborá riba varios tereno. I semper nos por a konfia riba amistat i solidaritat di Mèksiko”.
Mas aleu Skerrit a bisa e embahador mèksikano : “Bo mes personalmente ta un ehèmpel den bo esfuersonan pa hasi e relashon entre Mèksiko i Dominica mas fuerte i mi ta tribi di bisa Mèksiko i Karibe. Nos tin hopi apresio pa e liderasgo di Mèksiko i e pueblo mèksikano i e esfuersonan tantu pa loke ta trata Organisashon di Salú Panamerikano òf Organisashon di Estadonan Merikano. Mèksiko tabata un bon mediador”.
“Despues di tormenta tropikal Erika boso tabata un dje proménan pa yuda nos. Boso a mustra i ekspresá preokupashon i a ofresé yudansa konkreto. Nos sá ku boso ta hasi tur esaki a pesar di boso propio desafíonan interno, pero tòg Mèksiko tin e deseo di brasa paisnan manera Dominica i otronan.” Na aña 1991, Dominica i Mèksiko a establesé relashonnan diplomátiko entre e dos paisnan.


text:
Ban topa na Kalins?
Ta cuanto no a haci encuentronan agradabel na e restaurant Mexicano cu e propietario semper cla pa atendebo c’un energia unico? Loke hopi no sa ta cu e propietario ey yama Carlos Manuel Lupe Medina (51) su storia ta cuminsa cu su 8 aña, tempo cu, na lugar di hunga pafor y disfruta su niñez, e mester a sali for di cas pa yuda su mama pone pan riba mesa. Awe e mucha homber a crece, ta esposo, tata y propietario di 2 restaurant na Aruba, leu di su pueblo Ticul Yucatan, cu a mira tuma su prome pasonan den bira e persona cu e ta awe.
“Den mi pueblo nan ta yama e hendenan cu yama Carlos, Calin. Ora cu mi a yega Aruba, tur hende a keda yamami Calin. Pa duna e nomber di mi restaurant un toke diferente, mi a dicidi pa cambia e C pa un K y asina e nomber Kalins Mexican, a nace.”
ARUBA – E ISLA DI OPORTUNIDAD
Na 1998, e trabou duro cu Kalin a bin ta haci a mira su prome fruto. El a keda ofreci e oportunidad pa bira hefe di e bar, pero tabatin un detaye; e bar tabata na Aruba cu Carlos and Charlie’s. E mester a bin Aruba pa 3 luna pa habri Carlos and Charlie’s. Sin duda, el a accepta e proposicion y asina el a yega Aruba su so pero cu gana di sigui mustra su abilidadnan trahando duro. “E tabata un ambiente nobo p’ami y cu otro custumbernan. Mi a sintimi mi so riba e isla y a cuminsa haya falta di mi famia pero mi a sigui dilanti semper trahando duro.” Despues di 3 luna, Kalin tabata cla pa bay Mexico bek pero el a dicidi cu e ta bay keda na e isla nobo aki, y traha riba su soño di bira doño di mesun negoshi. Su meta pa logra esaki tabata simpel; traha mas duro ainda y siña mas riba food and beverage.
“Na 2004 mi a conoce mi casa y hunto nos a cuminsa traha duro pa nos soño. Finalmente na 2009, 11 aña despues di a yega Aruba, el a stop di traha cu Señor Frog’s Aruba pa habri su mesun restaurant Kalins Mexican.”


text:
Manera ta custumber pa hopi aña caba, e club di natacion Aruba Dolphins Swimming ta organisa su competencia internacional jama Aruba Dolphins Invitational.
E aña aki nan ta celebrando nan di 20 aniversario organisando e competencia.
Un cantidad di no menos cu 312 atleta di 9 diferente equipo representando 4 pais lo bataya e fin di siman aki na Piscina Olimpico Roly Bisslik pa mira ken lo bira campeon di e 20th Aruba Dolphins Invitational.
Preparacion di e landadornan a cuminsa for di comienso di e aña escolar y expectativanan ta halto.
E equiponan di exterior cu lo ta presente ta B-Train Swimming di Canada, Typhoon Swimming
Team di Curacao, Sithoc Swim Club di Curacao, Orca Swim Club di Curacao y Delfins Swimming Club di Bonaire.
Giants Aquatics, Stingray Swimming y Aruba Dolphins ta e equiponan cu lo representa Aruba.
E programa ta como lo siguiente:
Diabierna atardi 4 november 2022 warm-up lo start 5 pm
Apertura y desfile lo ta 6 pm y pa 6.30 pm e careda nan lo inicia.
E evento nan cu lo wordo landa e dia aki ta 100M Back, 50M Freestyle, 400M IM y 200M Medley Relay.
Diasabra 5 november 2022 parti mainta warm-up lo start 7.30 am y careda lo inicia 8.30 am
E evento nan cu lo wordo landa e mainta aki ta 400M Freestyle, 50M Butterfly, 100M Backstroke, 200M Breaststroke, 100M Freestyle y 200M Mixed Free Relay.
Diasabra 5 november 2022 parti atardi warm-up lo start 4.30 pm y careda lo inicia pa 5.30 pm E evento nan cu lo wordo landa e atardi aki ta 50M Backstroke, 200M Freestyle, 200M I.M, 100 Breaststroke, 200M Mixed Medley Relay.
Diadomingo 6 november 2022 warm-up lo start pa 8.30 am y careda lo inicia 9.30 am. E evento nan pa e dia aki ta 200M I.M, 200M Backstroke, 50M Breastroke, 100M Butterfly y 200M Free Relay.
20thARUBA DOLPHINS AGE GROUP INVITATIONAL.
Entregamento di premio lo tuma lugar diadomingo merdia despues di e competencianan na piscina mes.
Un danki ta bai na tur nos sponsors nan pa por haci e competencia aki uno posibel
Tri-Bike Aruba, Meta Corp, Setar NV, Refeneria di Aruba, Banco di Caribe, Aeropuerto Internacional Reina Beatrix, SWIFT distribution cu su producto nan di Cerave y Surface, Divino Aruba, QF Global Network y Giannis Group.
Directiva di Aruba Dolphins Swimming And Waterpolo Club ta invita pueblo di Aruba pa bin presencia e competencianan di natacion aki cu ta priminti di bira uno sumamente inte


text:
Rond di mundo tin miles di persona, cu ta sufri den silencio di e malesa di demencia. Na 2010 mas cu 1500 persona na Aruba tabata diagnostica cu un problema cognitivo, entre otro; demencia.
Demencia ta un termino general, uza pa referi na un perdida of deterioracion di memoria y otro habilidad mental, cu por ta severo; e por afecta con un persona ta haci su actividad diario. Esaki ta afecta e celebro y por afecta cualkier persona, sin distincion di rasa, color, of clase economico.
Loke ta importante pa enfoca riba dje ta, cu perdida di memoria y habilidad cognitivo, no ta un parti normal di e proceso di embehecimento y cu mayoria biaha e malesa di demencia ta causa, pa e decision- y habitonan di nos propio estilo di bida di un fase anterior caba.
Na Aruba te ainda no tin un cifra of dato concreto, tocante e cantidad di persona cu tin un tipo di demencia, pero si por duna un indicacion di cuanto persona mas o menos ta diagnostica cu esaki of a bishita e clinica pa test. Un di e motibonan mas grandi pa cual demencia ta sigui crece den e populacion di hende grandi ta, door di ‘vergrijzing/aging’. Ademas di esaki, hopi toxina cu ta produci den e celebro como resultado di remedi, por ehempel remedi di tera, cu ta uza demasiado of no na midi modera, tambe por ta un causa di demencia den transcurso di tempo.
Demencia tin shete fase di cual cada persona ta pertenece na un di e fasenan aki. Esaki ta significa cu demencia por afecta cualkier persona, aunke cu un gran parti di e causa di demencia ta genetico.
E prome fase ta ora e memoria ta optimal y no tin ningun problema pa recorda of recupera informacion. Esaki ta sigui pa un disminucion y deterioramento di e memoria, di cual cu tempo, por yega t’e na e fase final, cu ta hopi severo. Den e fase final e persona no tin habilidad pa produci palabra, compronde lenguahe y t’e hasta haci uzo di su musculonan.
Kico ta e prome señalnan?
Algun di e prome señalnan di demencia of un problema cognitivo ta:
- Inhabilidad of dificultad pa corda informacion (nomber, adres, fecha di nacemento) cu por afecta e persona su bida diario.
- Bruha of perde den cercania familiar/ caminda.
- Lubida unda a pone producto/material.
- Cambio drastico den personalidad y animacion.
- Inhabilidad pa maneha finansa (placa, dificultad pa conta di 1 te cu 100 di patras bay dilanti).
- Inhabilidad pa corda of tin conocemento di tempo, fecha, localidad, estado di emocion.
Mayoria biaha ta confundi e señalnan di demencia cu e proceso normal di embehecimento. Ta importante pa tuma nota cu e cambio- y señalnan di demencia ta haya atencion of ta reconoci, ora esaki ta na un fase basta leu caba. Pa e motibo aki ta importante, pa enfoca riba prevencion y cuido di e memoria y celebro y tambe un control medico, pa asina evita cu e señalnan aki, no ta reconoci na tempo.
CENTRO DI MEMORIA
Desde 2014 te cu september 2018 Centro di Memoria tin un sistema di registro, unda por wak cuanto pashent a haci test, cuanto pashent tin demencia, ki tipo di demencia y cuanto pashent a haya referencia na otro specialista, pasobra e causa di problema di memoria ta di un tipo reversibel.
Ora un famia/pashent tin sospecho di problema di memoria of un posibel demencia, ta consehabel pa acudi na dokter di cas, pa haya un carta di referencia (verwijsbrief) pa Centro di Memoria. Unabes cu trece e carta na CdM lo haya un cita pa e pre-screening na cas, cu ta ehecuta pa nos Casemanager. E di dos cita lo ta bek na Centro di Memoria, na unda nos geriater, enfermera, psicologo lo mira e pashent y lo haci test di laboratorio y tambe haci e peticion pa CT scan. Nos ta cubri tur e angulonan, pa asina por yega na e miho diagnostico posibel y e guia mas adecua. Loke ta haci Centro di Memoria asina fuerte ta e team multidisciplinario; cada disciplina tin su experticio y ta comparti esaki cu e resto di e team.
Pa hopi famia e diagnostico di demencia ta manera un sentencia di morto y pa otro, e ta mas un alivio. Alivio di por compronde e comportacion di nan mes of nan sernan keri miho y asina por regla e cosnan legal/financiero/medico y social den un periodo, ora e demencia no a avanza ainda. Mas lihe diagnostica demencia tambe, mas lihe Centro di Memoria por brinda e guia necesario na e famia y pashent.
Prevencion
A pesar cu no tin un remedi of cura pa e malesa di demencia of Alzheimer’s, e cientifico- y mediconan a tuma nota di diferente cambio, cu por haci den cada persona su bida diario, pa asina evita of reduci e riesgo di haya e malesa aki.
Algun paso cu bo lo por tuma awe, pa asina preveni of reduci e riesgo di haya e malesa di demencia ta:
- Evita of reduci consumo di alcohol y tobaco y tene esaki na un minimo.
- Evita come of bebe producto cu hopi salo, sucu of sabor/color artificial incluso junk food y remedi di tera.
- Mantene un dieta saludabel.
- Haci ehercicio regularmente (minimo 10 minuut pa dia).
- Evita stress (medita, yoga of haci actividad pa distrai y reduci sentimento di stress).
- Tene e mente activo hungando ‘brain games’, crucigrama, actividad pa stimula e celebro.
- Haci uzo di e banda di man, cu bo no ta custuma di uza, pa asina stimula e celebro.
- Mantene un relacion activo cu amistad, familiar incluso participacion den actividad social frecuentemente.


text:
WILLEMSTAD- 22 di desèmber 2016 – Sifranan preliminar kolektá pa Ofisina di Turismo di Kòrsou (CTB) ta indiká un kresementu di 2.9% durante e promé 11 lunanan di aña 2016, esaki lagando afó e impakto negativo di Venezuela riba e kantidat di turista risibí durante e aña aki. E kantidat di bishitante registrá for di Venezuela a mustra un bahada e aña aki kousando un impakto negativo riba nos prestashon total. Pa e promé 11 lunanan di aña Venezuela a registrá un total di 28.894 turista ménos den e promé 11 lunanan, resultando den 34% ménos kompará ku aña pasá den mesun temporada.
Entre yanüari i novèmber di 2016, Kòrsou a registrá 401,728 turista, esaki ta un bahada di 5% kompará ku aña pasá. Nort Amérika a alkansá un total di 69,808. Un bahada den turistanan for di Sur Amérika, partikularmente Venezuela, a kousa un kaida di 23% den e region pa un registro total di 97,853 turista. For di Caribe a registrá 31,533 bishitante. Europa ku 188,472 bishitante a kontinuá ku un prestashon sólido ekivalente na un kresementu di 4% kompará ku e mesun periodo di 2015.
CTB i MEO ta hasi uso di e modelo ‘Turistika’ pa kalkulá e kresementu ekonómiko generá for di industria di turismo. Durante e promé 11 lunanan di 2016, sektor di turismo a generá un impakto direkto di $454.9 mion pa nos ekonomia lokal. Turistanan prosedente for di Europa a generá un total di $237.6 mion florin kual ta 52.2% di e totalidat. Nort Amérika, Sur Amérika i otro regionnan a generá respektivamente $91.9, $94.2 i $31.2 mion.
Turismo di estadia na luna di novèmber 2016
E merkadeo i promoshon hasí pa KLM Curaçao Marathon na Hulanda for di 2014 pa awor, ta mustrando resultadonan positivo. Na novèmber, Kòrsou a registrá 13,249 bishitante for di Hulanda, un oumento di 3% kompará ku e mesun periodo aña pasá. E kantidat di bishitante for di Alemania ku a keda registrá tabata un oumento di 4% alkansando un total di 2,371, esaki ta resultado di un bon konekshon aéreo. Total, a registrá 17,712 bishitante for di Europa, ekivalente na 1% di kresementu.
Festival i eventonan spesial ta un medio importante pa boost nos industria turístiko. E promoshon pa Summer Fall Festival i Curaçao Extreme Finals den koperashon ku CTB a mustra efektonan positivo. Region di Caribe a registrá un oumento di 6%, ekivalente na 3,220 bishitante den novèmber 2016. Aruba a krese ku 19%, i a registrá 1,569 bishitante.
Kòrsou a risibí 5,702 turista di estadia for di Nort Amérika na novèmber 2016; un bahada di 11%. Esaki ta resultado di un luna slow, ku no a duna e kresementu ku nos a antisipá. Caribe engeneral a pasa dor di un temporada mas slow; bishitantenan for di Merka a spar pa durante di wenter biaha pa destinashonnan Sur, un poko mas kalor. Luna di novèmber tabata un luna inpredesible i tenso, konsiderando elekshon na Merka. Esei mes a forsa merikanonan pa keda nan pais, vota i partisipá na kampaña miéntras ku e luna elektoral ta desaroyá. Kòrsou a registrá 4,671 bishitante for di Merka i 1,035 for di Canada.
Region di Sur Amérika a registrá un total di 6,728 turista. Maske ku e resultado di elekshon na Merka a afektá e kambio di dòler/peso negativamente, tòg a registrá mas bishitante for di Colombia kompará ku aña pasá. Na novèmber a registrá 1% di kresementu ekivalente na 1,193 bishitante for di Colombia. Konsistensia den marketing i un bon PR den e merkado na Brasil a duna resultadonan positivo durante di e último lunanan, i novèmber no ta un eksepshon. Brasil a registrá un kresementu di 61% ekivalente na 721 bishitante den novèmber.
Sifra kantidat di anochi
Na novèmber nos a registrá un kresementu averahe den kantidat di anochi pa estadia di 10%. Turistanan a keda un averahe di 8.1 anochi na novèmber. Aña pasa e kantidat di anochi averahe pa persona tabata 7.4. E kantidat di anochi ku e turista a keda riba nos pais na novèmber 2016 a konosé un bahada di 11%. Un total di 279.837 anochi a keda registrá kompará ku 313.805 na aña pasá. Esaki ta komo resultado di e bahada den kantidat di turista di estadia.


text:
ORANJESTAD, Aruba –20 november 2020: Desde awe e servicio di Departamento di Salud Publico cu ta maneha peticion y entrga di certificado di salud of tambe yama ‘carchi berde’ ta cera te cu proximo aviso. Esaki ta nesesario despues cu un empleado a test positivo pa covid.
Na e momento aki ta ehecutando tur investigacion nesesario pa manda den cuarentena esnan cuta traha abase diario y mas di serca cu e empleado. Manera cu e situacion na pia di trabou ta uno sigur pa demas empleado y comunidad, nos lo informa debidamente e dia cu e servicio lo ta disponibel atrobe.
Nos disculpa pa cualkier inconveniencia cu esaki por trece cu ne.
Servicio di Certificado di Salud di DVG Cera te cu proximo aviso
ORANJESTAD, Aruba –20 november 2020: Desde awe e servicio di Departamento di Salud Publico cu ta maneha peticion y entrga di certificado di salud of tambe yama ‘carchi berde’ ta cera te cu proximo aviso. Esaki ta nesesario despues cu un empleado a test positivo pa covid.


text:
For di prome di november Arno Verhoeven ta bay encabesa Dutch Caribbean Nature Alliance (DCNA). DCNA ta un asociacion regional di organisacion di maneho di area proteha na e seis islanan di Caribe Hulandes (Aruba, Boneiro, Corsou, Saba, St. Eustatius y St. Maarten) cu e mision di salvaguarda naturalesa den Caribe Hulandes.
Pasion pa Caribe
Director Ehecutivo nobo di DCNA, Sr. Verhoeven, ta un empresario serial y conservacionista cu ta biba na Boneiro. Su amor pa Bonairo a surgi tempo cu su mayornan a muda pa e isla casi 30 aña pasa. Desde e tempo ey e isla, cu su naturalesa, cultura y hende a bira parti di su bida. A lo largo di e añanan e por a mira bon cla e cambionan rapido di Boneiro tambe.
Experiencia & experticio
Sr. Verhoeven a crece na Hulanda. Despues di a gradua cu un bachelor den marketing el a traha na Turkia prome, djey el a join e agencia di publicidad di su mayornan como account manager. Pocodespues di eseyel a tuma encargo di e negoshi di famia na edad di 26 aña. Durante e siguiente 20 añanan, el a amplia e agencia pa converti su mes den un di e principal agencianan b-to-b na Hulanda. Na 1995 el a drenta servicio na un di e prome proveedonan di servicio di Internet Hulandes, cu a convirti den un gran agencia multimedia. Na aña 2014 el a uni na un empresa di big data internacional cu tabata specialisa su mes den herment di monitoreo di rednan social. El a yuda gobierno di Boneiro y Corsou desaroya e prome algoritmo cu por a reconoce e idiomanan Papiamento y Papiamentu.
Protehando e palonan di mangel di Boneiro
Na aña 2018, e y su esposa y dos yiu muhenan finalmente a muda di Eindhoven pa Boneiro, na unda su mama tabata biba ainda. Su preocupacion pa naturalesa a haci cu el a uni su mes na trabou di restauracion di palo di mangel na Lac, y a bira un di su principal conservacionistanan. Desde aña 2021 e ta miembro fundado di e hunta di directiva di Fundacion Mangrove Maniacs. E grupo aki, cu ta consisti di principalmente voluntario, ta traha duro pa preserva y restaura e palonan di mangel di Boneiro y ta traha hunto cu otro ngo di e region pa comparti conocemento y habilidad.
Salvaguardiando naturalesa den Caribe Hulandes
Den su encargo nobo como Director Ehecutivo di DCNA, Sr. Verhoeven tin como obhetivo fortalece e organisacionnan, mehora e servicionan y yuda e islanan pa ta mas consciente di preservacion di nos naturalesa. Cu apoyo di e autoridadnan di administracion di parke insular, miembro di e hunta directiva di DCNA y secretariat, Sr. Verhoeven a lidera e esfuersonan pa construi vinculo no solamente dentro di Caribe Hulandes, sino tambe na nivel regional y nacional, desaroyando relacion di trabou solido cu Ministerio Hulandes y organisacion di conservacion di prome nivel como International Union for the Conservation of Nature, Vogelbescherming Nederland y Wereld Natuur Fonds (WWF-NL).
“DCNA ta magnifico. En esencia, e aliansa ta trata di cooperacion. Ta trata di con por coopera y comparti cu e demas, na luga di pensa riba bo mes prome. Mi ta kere cu si bo yuda otronan prospera, bo lo prospera bo mes. Loke ta haci mi orguyoso pa sirbi e ekipo aki ta e espirito colectivo, na unda e diferencianan entre e islanan ta un enrikecimento y na unda e similitudnan facilmente ta laga nos tuma consciencia di cu nos tur ta den e mesun barco.” Sr. Verhoeven a declara.
Tocante DCNA
DCNA ta un organisacion no lucrativo crea pa proteha entorno natural y pa promove maneho sostenibel di e recursonan natural, tanto riba tera como den lama, den e seis islanan di Caribe Hulandes. E mision di DCNA ta pa salvaguarda naturalesa den Caribe Hulandes yudando y sistiendo e Organisacionnan di Maneho di Area Proteha. Door di crea un voz uni, yuda sigura un financiamento sostenibel, comparti recurso, habilidad y experiencia y promove divulgacion educativo y consciencia publico, DCNA por fortalece e red y por apoya e iniciativanan di conservacion di naturalesa den henter Caribe Hulandes.


text:
Oranjestad-Parlamento a invita sr. Nelson English pa duna un presentacion na e Comision di Energia tocante su vision pa cu e futuro di e refineria na Aruba.
Sr. English no ta un desconosi. Sr. English tabata envolvi den e re-apertura di e refineria na anja 1991 den Coastal, y despues El Paso, y conose e refineria di Aruba hopi bon. Parlamento a invita sr. English pa duna un presentacion cual lo tuma lugar dialuna mainta.
Dialuna anochi tin oportunidad pa prensa, gremionan y esnan interesa atende e presentacion, di 7.00 – 9.00 p.m. na Surfside Marina. Diamars anochi un presentacion similar ta wordo duna na YMCA San Nicolas, organisa pa San Nicolas Business Association, cu tambe ta habri pa publico en general.
No perde e oportunidad aki!


text:
Oranjestad – Recientemente Camara di Comercio y Industria (KvK) a manda un carta na Gobierno di Aruba encuanto e intencion di Gobierno pa introduci un salario minimo te cu maximo di Afl. 4.166 pa luna pa director cu ta accionista tambe (director/accionista).
KvK a compronde cu e intencion di Gobierno pa introduci e norma aki ta pa ricibi mas entrada di impuesto. E pregunta den esaki ta si en berdad a haci estudio cu Departamento di Impuesto (DIMP) no ta ricibi e impuesto cu e tin derecho riba dje, cual no a wordo duna ainda door di Gobierno. E cambio, caminda ta obliga e director/accionista pa otorga su mes un entrada minimo di suma masha halto en bes di cobra e impuesto riba dividend (cual ta actualmente 10%), lo trece un peso di impuesto aun mas grandi pa e compania. Di prome, dividend ta wordo paga solamente ora tin ganashi. E salario minimum ta obliga sin importa si bo tin ganashi. Den esaki no a tende cuenta cu e efecto financiero. E areglo aki lo ta funesto pa compania chikito/mediano, como tambe pa un compania cu ta conta cu mas cu un director/accionista. Den esaki e obligacion no ta tene cuenta si e director ta traha of ta director di mas compania.
Sigun ley buki 2 Codigo Civil e compania tin e libertad di determina si e relacion entre e compania y e director/accionista ta tambe un relacion laboral. Pues e decision aki no ta den man di Gobierno. Gobierno por dicidi un salario minimo pa tur trahado segun ley di salario minimo, pero e ley no ta duna Gobierno e derecho pa dicidi pa fiha un suma mas halto pa e director/accionista. Esaki ta bay en contra di e principio di igualdad (“gelijkheidsbeginsel”).
Ta di remarca tambe cu e peso di e gastonan colectivo a aumenta drasticamente e ultimo añanan y cu e clima empresarial y di inversion na Aruba ya caba no ta faborabel.
E introduccion di e salario ficticio door di Gobierno pa director/accionista lo deteriora esaki aun mas ya cu no ta rendabel ni sostenibel y por ta hasta desastroso pa un compania si e mester cede 50% di su entrada (esey kemen tur placa cu ta drenta) pa cubri solamente e salario di director/accionista.
No lo keda espacio pa cubri e demas gastonan di negoshi (e.o. gastonan di e productonan cu e ta bende, di personal, prima social, pensioen, BBO/BAZV, awa y coriente, huur, impuesto indirecto, etc.).
Por premira cu e entrada di Gobierno lo aumenta na inicio pa un periodo cortico, pero esaki lo desminui structuralmente ya cu hopi negoshi, specialmente chikito/mediano, no lo por carga pa usa 50% di e entrada pa paga director/accionista y lo mester stop nan operacion of kita trahado. E desaroyo aki lo frena e capacidad pa habri negoshinan nobo ya cu den cuminsamento tur entrada ta bay pa paga pa e inversion. Ademas, no a wordo specifica si e limite di salario pa e director/accionista ta conta pa tur e companianan colectivo den cual e persona ta fungi como director/accionista of si lo conta 1 salario pa cada compania apart.
Banda di esaki, e norma aki lo encera mas tarea pa DIMP ya cu e Inspector di Impuesto lo ta encarga pa prueba y verifica cu e suma di salario ta di acuerdo cu e 50% di e entrada di e compania tur luna y e impuesto ta corecto. Ta bay controla tur luna?. Pues ta e pregunta si DIMP ta conta cu e capacidad pa por efectua e tarea aki. Mas ainda cu pa ley laboral no ta posibel pa tur luna cambia e salario dependiendo cuanto a produci of a bende e luna ey.
Aruba, 15 di november 2022
Camara di Comercio y Industria (KvK)


text: KRALENDIJK – Djasabra i djadumingu fin di siman tras di lomba a tuma lugá e tèst di glas skur, pa loke ta trata regla nobo di tráfiko ku 1 di mart 2020 a drenta na vigor. “Winshil” di un vehíkulo i e glasnan di banda na e parti dilanti di outo mester kumpli ku e norma di 35% pa loke ta trata e kantidat di lus ku nan ta laga pasa. Entidat Públiko Boneiru a organisá fin di siman tras di lomba un momentu kaminda outomobilista por a tèst nan glas di outo. Djadumingu un reportero di Radio Live 99.9 FM tabata na e lugá di stashoná outo dilanti di Stadion di Playa kaminda e tèst a tuma lugá. Kantidat di outo tabata presente i diferente pregunta tabatin pa esnan kende ta kontrolá relashoná ku e kòntròl.